qundao/data-zh-poetry huggingface dataset:
晴望楼口号
作者：弘历
朝代：清
体裁：七言绝句

前朝微雪先微雨，今日忽阴时忽晴。偶上高楼聊纵望，并无佳绪祇怦怦。
晴望楼口号
作者：弘历
朝代：清
体裁：七言绝句

既雨人心即向晴，高楼纵目惬遥情。村村场圃堆新麦，持穗都期饼饵成。
晴瀑
作者：弘历
朝代：清
体裁：古风

瀑自万古落，那知阴与晴。一致而百虑，惟是缘情生。石带雪馀寒，水网曦益晶。兹所对又殊，喜在宜农耕。
晴爽
作者：弘历
朝代：清
体裁：古风

农谚有常谈，勤农时记心。不畏初一雨，却畏初二阴。昨晚作细雨，入夜檐泉斟。踊惧明不止，为之弗安衾。何期五鼓晴，诘晓云归岑。徐观石挺边，曈昽旭日临。爽气拂素宇，轻籁吹密林。新秋景信佳，对时开怀襟。开襟讵敢骄，额手谢为吟。
晴用前诗韵
作者：弘历
朝代：清
体裁：五言律诗

渥雨入宵止，庭柯乾鹊鸣。利秧浸稻种，饱穗喜麰情。尘静沿峰转，溪喧赴涧倾。栖霞喜停跸，指日到南京。
晴碧亭忆旧
作者：弘历
朝代：清
体裁：古风

万壑松风山之阴，枕溪有亭曰晴碧。我年十二随至此，即指殿旁为赐宅。望见御舟泊亭畔，呼名趋下层岩璧。顾谓勿疾恐蹉跌，是即初蒙恩眷日。即今步履偶借扶，那复腾跄健如昔。白头宫监消磨尽，祇有岩松足为质。左右无人知此者，六十年遥迅瞬息。而我勿言更谁言，永勖愓乾酬祖德。
智愚
作者：弘历
朝代：清
体裁：七言绝句

智愚愚智定何殊，鹤胫休将续彼凫。倏忽凿而混沌死，小聪明是大糊涂。
暂护河东河道总督布政使江兰报雪诗以志事
作者：弘历
朝代：清
体裁：五言律诗

甘雪未霏冬，津瀛六指逢。同朝齐获泽，一寸惜输浓。柳絮虽非畅，麦苗究喜封。迩常云即散，壹郁不胜颙。
暄
作者：弘历
朝代：清
体裁：五言律诗

农父有常谚，秋长喜倍深。云频霜避菜，日燥暖依林。未可抛纨扇，何妨濯峡琴。山中足清暇，无斁协时心。
暑雨
作者：弘历
朝代：清
体裁：七言律诗

暑雨为霖犹未定，乍悬晴日乍霏丝。所希黍垄亟优渥，权置茅檐切怨咨。润达黄泉蚓出土，化生腐草照流帷。了知望蜀应非美，自哂孜孜又底为。
暑雨
作者：弘历
朝代：清
体裁：七言律诗

连朝暑雨乱如麻，坐对珠帘面面遮。依约远山犹入户，怨咨此日定谁家。蝉笙稍喜初停弄，蛙鼓生憎晚报衙。赢得几閒聊静憩，龙团新擘缓烹茶。
暖
作者：弘历
朝代：清
体裁：七言律诗

一线岩关变凉暖，雪无馀白树留青。盈冲讵是移天纪，起属由来据地灵。仆役衣单宵免叹，圃场稼纳岁方宁。谓宜慰矣翻悁悒，西北捷音亟待听。
暖
作者：弘历
朝代：清
体裁：古风

云净晃阳光，风定寂林际。�□生紫烟，晻霭浮暄气。谷口薰柳黄，峰头烘石翠。东皇能布令，速较邮传置。今朝静寄庄，始觉有春意。
暖
作者：弘历
朝代：清
体裁：古风

今岁节候迟，仲春冻始解。前朝更微雪，遥峰积素在。萌芽虽未发，东作则有待。恐妨举趾延，讵因怀荡骀。朝来风日暄，郊原观顿改。高峦雪色消，曲渚泉声浼。路柳黄染丝，岩桃红吐蕾。村氓治耕具，卖剑将牛买。劝农岂虚饰，凭舆意殷倍。大哉东皇德，与物乐和恺。
暖
作者：弘历
朝代：清
体裁：古风

今年春颇寒，乃因节候迟。谁知盘之阿，迩来暖如斯。向阳而避风，复度清明期。桃花则大放，杏花亦绽枝。点缀韶光佳，益觉增山姿。蒸润且兴云，叆靅峣峰披。渥雪过廿日，灵雨兹其时。
暖
作者：弘历
朝代：清
体裁：古风

今年秋候长，入冬气尚暖。朱鸟升东林，腾晖岩谷满。群称及严寒，忘之以转眼。堪因�人情，忖度宁待远。
暖
作者：弘历
朝代：清
体裁：七言律诗

今年节比去年早，今岁暄犹去岁同。一望连林尚馀绿，才看高树间标红。灵山必雨况蒸溽，武帐当秋喜暖融。设果霏霖宜播麦，愿移此泽霈关中。
暖
作者：弘历
朝代：清
体裁：七言律诗

侵寻软暖变轻寒，柳尚拖青枫半丹。因识秋光留避暑，从教凉意别兴安。风缘谷旷全非峭，天为山疏渐觉宽。菜圃荞畦均倍穫，农功南望顿生欢。
暖
作者：弘历
朝代：清
体裁：古风

入山景物浑融和，昌昌春绪来逶迤。绯桃绿李纵迟待，峰色泉声渐已多。封中出云轻似波，其上遥空矗黛螺。何当为雨润新垄，叱牛应听农人歌。盘之中，盘之谷，窈窕而深缭而曲。乐以天下忧以独，春风风人吾意属。
暖
作者：弘历
朝代：清
体裁：五言律诗

兴安暖异常，磬控称棉裳。拂树惟轻籁，点冈才薄霜。草青腾马健，枫紫厉鹰扬。毡室开窗坐，千峰绘绿苍。
暖
作者：弘历
朝代：清
体裁：五言律诗

兴安草犹绿，细毳猎中原。晓祇轻霜点，午常暖日温。鹿声虽迟冷，马牧实资暄。南望耕桑地，宜农不待言。
暖
作者：弘历
朝代：清
体裁：古风

出关飒生凉，塞上疑已霜。崖口昨来入，反觉暖异常。亘岭树多绿，绵谷草未黄。侵晨著絮衣，卓午换祫裳。对时体温肃，随地爱景光。
暖
作者：弘历
朝代：清
体裁：五言律诗

出哨刚逢暖，皮衣易絮裳。谷场歌岁稔，菜圃庆秋长。村景观无尽，予怀慰莫量。浙东方告歉，南望为民伤。
暖
作者：弘历
朝代：清
体裁：七言绝句

前日微凉今日暖，杏花开遍万岩枝。因思王者为仁政，化被兆民有若斯。
暖
作者：弘历
朝代：清
体裁：古风

向南气变暄，轻裘递日换。韶光始酝酿，野趣堪品判。含胎花倚墙，放眼柳笼岸。造物本无心，寒暑互轮转。回暖率同欣，迫冷多增叹。协时惟益钦，通政思以赞。
暖
作者：弘历
朝代：清
体裁：古风

向闻五台极寒处，九夏常有冬时冰。况复昨朝霏密雪，谓当清晓寒不胜。朱鸟腾空一谷煖，雄风不作春烟凝。阳崖积素消欲尽，阴巘叠玉欹崚嶒。和气融盎韶光媚，山林润逼云霞蒸。昨来值雪颇切虑，保阳一带经过曾。来牟扑陇已勃发，纽芽虞被寒威乘。关外暄妍有如此，东望腹里心差宁。
暖
作者：弘历
朝代：清
体裁：五言律诗

四序递循环，春融迩日间。冰消原是水，雪尽那藏山。蠛蠓蒸润出，雁鸿候北还。东郊逮举趾，农务切心关。
暖
作者：弘历
朝代：清
体裁：古风

地势南而北，春月孟以仲。均为渐就暖，况值晴旸烘。水风浑不寒，淑景宛堪弄。柳堤绿向新，杏埭红欲重。细毳率已换，丰毛都弗用。日日鹢首坐，为便觐光众。举趾斯时哉，莫误勤耕种。
暖
作者：弘历
朝代：清
体裁：七言律诗

山庄秋仲寒已峭，季月木兰气转温。细毳清晨浑不冷，薄绵卓午尚嫌暄。翻风绿叶杂红叶，晃日霜原作露原。最是草肥宜牧马，诸藩执役喜同存。
暖
作者：弘历
朝代：清
体裁：五言律诗

岭复更峦重，暄和迥异冬。暖披绵袄日，寒勒翠微峰。村落寻常静，吟哦次第供。天工人与限，绿树入关逢。
暖
作者：弘历
朝代：清
体裁：五言律诗

峣峰寒积雪，平野润生莎。节识清明近，旭烘景物和。鹄形无冻色，鸠杖有恩波。最喜宜诗处，青烟村外过。
暖
作者：弘历
朝代：清
体裁：五言律诗

征衣随日减，烟景与春深。既喜客途便，因思农务侵。东郊将举趾，秋麦已抽针。伫望甘膏遍，年来此寸心。
暖
作者：弘历
朝代：清
体裁：七言律诗

才入江南半日程，温暾暖气面前迎。丝鞭不袅东风软，檐帽轻掀晓日明。千里征人忘栗烈，一时景物报芳荣。省方本欲知民事，疾苦应须咨老更。
暖
作者：弘历
朝代：清
体裁：古风

时节不相让，仲春暖律烘。丰裘换毳细，炽炉减炭红。桃蕊山晕霞，柳稊岸摇风。宿润雪泽优，脉起土气融。所喜在东郊，言将兴农功。
暖
作者：弘历
朝代：清
体裁：古风

春仲气暄和，曲内生机畅。万物向昭苏，鸿钧妙神匠。湛露溥沾濡，惠风徐拂飏。前朝觉冷剧，雪色凝遥嶂。虞或伤纽芽，情怀颇惆怅。兹暖实相宜，田功故无恙。行令廑民瘼，对时仰天贶。
暖
作者：弘历
朝代：清
体裁：五言律诗

春光临仲月，地势进东南。总属向暄去，宁须数节探。征裘换细毳，客路缓轻骖。喜在芳郊望，麦苗绿意鬖。
暖
作者：弘历
朝代：清
体裁：古风

春入已逾月，春气益融盎。向南候递暄，风日复和朗。渐欲换轻裘，相将揭行帐。人鲜冱寒怨，马盼新芜长。或云率是道，邓尉将全放。笑谓此何虑，宁为观梅往。
暖
作者：弘历
朝代：清
体裁：古风

春律速行人，韶光鬯次第。峣峰烘紫烟，平川煦温霁。暖气渐以暄，丰裘换细毳。颇觉厌轻舆，仍此宜安骑。羽林止诃禁，野老近鞭辔。都称土膏润，适可耕犁试。三时尚遥遥，为尔廑望岁。
暖
作者：弘历
朝代：清
体裁：古风

昨日四山岚，今朝一天朗。岚恐蒸为云，朗欣曦光晃。于春虞雨过，虞中慰弗爽。微虑四五月，泽艰致暵象。疑多愁致多，无非为民想。即景心固适，而亦未敢放。衣换细毳轻，舆彻毡帷敞。杏欲绽千林，松自撑十丈。意舒触目佳，兹游庶未枉。
暖
作者：弘历
朝代：清
体裁：古风

气暄暖日烘窗纸，御沟昨冰今漾水。轻裘微汗弗可脱，节宣慎起居恒理。曾无旬朝景物殊，造化推迁运不已。一年速与百年迟，是惟南华会其旨。
暖
作者：弘历
朝代：清
体裁：五言律诗

泽国快逢晴，蒸然暖气生。已嫌皮服重，无恙布帆轻。候与风俱疾，春和地共迎。绿皋新水足，所喜利初耕。
暖
作者：弘历
朝代：清
体裁：七言律诗

清凉山本清凉处，日朗雪消暖亦融。万有由来无不有，一空因示色皆空。喜温畏冷众生愿，寒肃暄妍大士同。何必清明忆花柳，惟祈和煦净微风。
暖
作者：弘历
朝代：清
体裁：五言律诗

清晖气向融，景淑古盘中。染遍杨丝绿，催齐杏蕊红。岚光方淡荡，云影忽西东。欲换春衫未，还防松下风。
暖
作者：弘历
朝代：清
体裁：七言律诗

皮衣脱却换棉衣，塞外秋暄见所稀。真对黄花堪落帽，坐看红叶称搴帏。人家烟火催时暖，沙漠风霜限地违。幽赞洪垆谁复识，神虞当日协璿玑。
暖
作者：弘历
朝代：清
体裁：古风

秋深候应凉，南向地颇暖。午阳热每剧，薄寒惟早晚。行人爽已披，农夫愿方满。晚荞犹在田，霜迟穫无损。事固鲜两美，欣兹实兼善。
暖
作者：弘历
朝代：清
体裁：古风

积雪在高峰，白云承其下。宵雨夜达晨，飞甘润春野。雨后却宜晴，暖旭烘村社。我卜田事丰，讵为山光冶。行看柳眼舒，迟待花心奼。最喜沃塍间，已有新耕者。新耕播种才，膏润良称佳。夏长而秋穫，我思方悠哉。
暖
作者：弘历
朝代：清
体裁：古风

积雪皑阴磴，暖气蒸阳巘。霏微细雨零，倏忽朝雾卷。金乌晃枫林，生色画屏展。重裘欲换棉，岂是朱明转。山中候无定，和仲讵能辨。随时爱景光，此间兴不浅。
暖
作者：弘历
朝代：清
体裁：古风

缭曲谷朝阳，回环山列屏。暖律先盎春，韶光已可凭。石罅莎含绿，阿边柳舒青。临高纵遥目，润土争新耕。万景纷吾前，惟是足怡情。
暖
作者：弘历
朝代：清
体裁：古风

薄暖初转律，脆冻早酥津。一窗嫩日暄，几朵棚梅新。鸳楼融玉箸，扣砌消银鳞。光天詄骀宕，和气翔絪缊。润含土膏动，庆宇清无尘。大似江南春，闻之江南人。
暖
作者：弘历
朝代：清
体裁：古风

行围驻水乡，水风送寒浅。春服未可更，轻裘始称善。登陆才两日，顿觉迎人暖。风光融绿郊，日色暄黄伞。阳和普敷芳，庸讵因地转。冯夷欲矜奇，未免一筹展。对时有会心，得句正凭辇。为政择洪纤，丙吉乃问喘。
暖
作者：弘历
朝代：清
体裁：古风

通闰秋偏长，关外候尚暖。乘时种宿麦，翻犁趁閒缓。塞墐既已毕，衣食粗云办。闾阎象安恬，绣衣何必遣。因知为政方，居敬而行简。
暖
作者：弘历
朝代：清
体裁：五言律诗

闰后寒应早，今秋暖异常。晚田幸收半，薄穫较荒强。万涧琴犹奏，千林锦始装。因缘误哨鹿，寻绎定何妨。
暖
作者：弘历
朝代：清
体裁：七言绝句

阴晦便凉晴便暖，江南风气早曾谙。不知香雪能相待，开到盆桩十已三。
暖
作者：弘历
朝代：清
体裁：古风

雨后生峭寒，雨晴烘嫩暖。正协仲春令，行行不觉远。村遥想花藏，陌曲疑柳绾。润郊遍举耕，绿麦青蓄眼。目前兆信佳，未敢望存满。
暖
作者：弘历
朝代：清
体裁：七言律诗

雪后已看半月过，□□暖旭上窗多。冰消那藉人工凿，气煦都欣物意和。新绿晴舒芜纽结，嫩黄风向柳丝拖。麦田思到膏融处，嘉与农夫庆若何。
暖
作者：弘历
朝代：清
体裁：古风

雪后昨生寒，方虑麦芽冻。连朝晴变暄，暖气阳乌送。莩甲正藉润，复陶可勿用。举趾喜农夫，于役慰仆从。协时慎燠寒，契理研错综。
暖三首·其一
作者：弘历
朝代：清
体裁：七言绝句

迩来风日又回暄，射猎浑嫌细毳温。且免舆儓切肤冷，况欣驼马软臕存。
暖三首·其三
作者：弘历
朝代：清
体裁：七言绝句

犹忆前巡暖异常，人言都道带来阳。陪京已近欣南望，咫尺英莪关柳墙。
暖三首·其二
作者：弘历
朝代：清
体裁：七言绝句

暄冷天公本无意，喜暄畏冷自人情。抚时端可通于政，以重为威底有成。
暗窦
作者：弘历
朝代：清
体裁：五言绝句

天一孕灵根，是谓孚盈缶。可以验化机，率自无生有。
暗窦
作者：弘历
朝代：清
体裁：七言绝句

暗窦山根微见淙，流成渠涧渐溶溶。金人铭早著其义，杜渐防微莫懈恭。
暗窦
作者：弘历
朝代：清
体裁：七言绝句

石罅出泉暗窦翻，盈科流作梁溪源。赴江海即涓涓者，谨小慎微亦此存。
暮
作者：弘历
朝代：清
体裁：古风

下舂隐桑榆，枪竿横夕霭。辕门鸣鼓角，周庐列旌旆。猎火燎平原，人马声喧会。时巡伊古重，武备我朝最。上陵展积忱，便途经塞外。皇皇祖宗业，金瓯巩且泰。来王无近远，奕世斯永赖。治安吾多惭，继序遑敢懈。
暮
作者：弘历
朝代：清
体裁：古风

夕阳犹在高峰尖，牛羊下来秋谷谽。风声野色斗暮冷，须臾东林上古蟾。㡢城毡屋清宵静，鸣笳彷佛龙沙景。独待封章剪玉檠，授衣时节思量永。
暮
作者：弘历
朝代：清
体裁：五言律诗

西峰衔落日，空宇露疏星。呼马声方息，寻庐语未停。春光真荏苒，风物任薰馨。独念桥山别，怦然思不宁。
暮
作者：弘历
朝代：清
体裁：五言排律

辽天散暮霞，宫树已栖鸦。几静思民瘼，心怡长道芽。图书探秘蕴，钟鼎玩清嘉。古月照今客，新诗咏旧家。人言归沛里，市语似京华。不异前秋夕，消閒一瀹茶。
暮春万寿山
作者：弘历
朝代：清
体裁：七言律诗

几日瑶峰未眺登，叠林绿欲隐崚嶒。飞杨白絮定何谓，飘堕红英有底能。渐入清和山意静，预期甘雨我忧仍。当前那似昆明水，万象虚涵万顷澄。
暮春万寿山乐寿堂作
作者：弘历
朝代：清
体裁：七言律诗

问安馀暇一来游，逾月韶光尔许稠。花色爱承仙露湛，柳丝偏罥惠风柔。生怜锦埭蜂衙簇，讶觉冰疏驹影遒。书圃礼园芳润漱，雅宜小试寸田耰。
暮春之初恭迎皇太后御园游赏
作者：弘历
朝代：清
体裁：七言律诗

时晴时雨识天恩，行乐宫中奉寿萱。绿水红桥过轻舫，农阡蚕舍具名园。觞流内史微邻放，马射华林更觉喧。何似承欢申孝养，岁华胜事重量论。
暮春启跸恭谒泰陵顺途先阅永定河前岁所筑缺口仍以回銮之便遂奉皇太后安舆历览淀池运河诸工及永定河下口诗以志事
作者：弘历
朝代：清
体裁：七言排律

春露萦思合上陵，阔行况阅两年曾。撰辰兹发旧程熟，便道先看筑堰增。黄染丝条笼柳陌，绿抽针剡坦麰塍。清明已近拜瞻切，上巳宁关宴赏徵。毕礼翕河仍劼毖，别途启辇豫居兴。观民问俗无非事，惜费禁繁有所应。叠幸舫舆体益适，间陈歌舞乐逾胜。惟希长奉大安御，亿万斯年福履膺。
暮春喜雨
作者：弘历
朝代：清
体裁：五言律诗

膏雨优而渥，油云散复凝。生机苏麦垄，瑞气遍春塍。净洗天光碧，醲薰花气蒸。敢誇诚敬格，省已益兢兢。
暮春圆明园
作者：弘历
朝代：清
体裁：七言律诗

初春启驾暮春回，花事犹然及胜开。烟重柳轻难辨陌，月明李碧好登台。景醺蜂蝶迷芳埒，润逼园林绝点埃。刚到山村阅耕者，东风又送雨丝来。
暮春圆明园作
作者：弘历
朝代：清
体裁：七言律诗

经旬未倚画栏边，婉娩韶华顿可怜。四野云低频酿雨，一篙水涨恰胜船。茂林修竹兰亭景，烟缕晴丝上巳天。暂遣几閒非玩物，赢将诗句答芳年。
暮春圆明园即景杂赋五首·其一
作者：弘历
朝代：清
体裁：古风

夜来膏雨足，晓起倚前楹。芳园景已佳，百卉争鲜荣。迷离柳丝重，间关鸟和鸣。远峰螺髻翠，新涨镜面平。依依陌上花，向人如有情。维我值几暇，裁诗聊品评。品评何所乐，所乐足春耕。
暮春圆明园即景杂赋五首·其三
作者：弘历
朝代：清
体裁：七言律诗

悠然凭眺乐如如，万顷波光接太虚。不定烟岚浮岭岫，无心飞跃任鸢鱼。风吹縠面文章好，诗托峰眉气象舒。试弄扁舟泛寥廓，遐情还忆渭滨渔。
暮春圆明园即景杂赋五首·其二
作者：弘历
朝代：清
体裁：五言排律

扫黛山排障，拖蓝涨满塘。楼台凭点缀，花木杂芬芳。夹镜浮飞蝀，平流泛画樯。风凌松干古，日逗竹阴凉。信矣神仙境，悠然物我忘。画图曾省识，三岛水中央。
暮春圆明园即景杂赋五首·其五
作者：弘历
朝代：清
体裁：七言绝句

石泉绕砌听鸣琴，花竹当轩畅远襟。不必静观方自得，由来物物见天心。
暮春圆明园即景杂赋五首·其四
作者：弘历
朝代：清
体裁：古风

心閒境自幽，树老园更古。况复近西山，云气时吞吐。结茅为屋宇，欲识农家苦。俯仰觉安和，何必誇瑶圃。
暮春太和殿视朝
作者：弘历
朝代：清
体裁：七言律诗

詄荡天门开曙曦，彤墀香霭露华滋。礼章乐亮诚何有，拱手垂衣念在兹。百辟都遵博士制，七言谁继舍人诗。昭容已亵貂珰僣，未可明庭赞盛仪。
暮春奉皇太后驻跸御园之作
作者：弘历
朝代：清
体裁：七言律诗

西巡弭节三旬返，南耤乘时千亩耕。正喜熙春饶艳裔，得迎慈驭驻圆明。朝烟已傍山村泮，宿雨应催苑卉荣。今岁田功真庆幸，承欢圣母倍怡情。
暮春御园泛舟之作·其一
作者：弘历
朝代：清
体裁：七言绝句

耕耤成仪返翠銮，畅春先诣敬询安。御园有暇兰舟漾，五日风光又改观。
暮春御园泛舟之作·其三
作者：弘历
朝代：清
体裁：七言绝句

前朝甘雨润如酥，林籞花田濯净都。面面欲看围丽景，坦然六棹泛中湖。
暮春御园泛舟之作·其二
作者：弘历
朝代：清
体裁：七言绝句

嫣红姹紫暮之春，岸影摇波织锦沦。恰喜韶光方骀宕，已看花片点芳津。
暮春恭奉皇太后建福宫赏花侍膳之作
作者：弘历
朝代：清
体裁：七言律诗

新花回雁报春归，韶景长舒爱日晖。几个绿筠吟凤管，双株红杏舞莱衣。酒斟北斗升玫陛，寿指南山映琐闱。恰喜宫中承色笑，芳辰风物总光辉。
暮春恭奉皇太后游万寿山清漪园
作者：弘历
朝代：清
体裁：七言律诗

雨后名园正可游，康强遍赏丽春酬。山增润意湖增涨，陆奉安舆水奉舟。碧镜光中拖曲堰，绿云丛里出高楼。枝枝叶叶数何限，万寿都添海屋筹。
暮春恭祭先农坛礼成述事
作者：弘历
朝代：清
体裁：五言律诗

亥者辰之末，己于土则柔。吉耕斯重举，虔祭此先脩。稼穑功敷帝，仓箱稔吁秋。礼成应肃退，不尽意为留。
暮春携嗣子皇帝恭谒东西两陵是日启跸用成长句
作者：弘历
朝代：清
体裁：七言律诗

昨岁瞻陵告授终，能乎与否尚疑衷。天恩上日竟传玺，心愿初年或匪蓬。适百里诚九十度，付千叶那寸方穷。舆行马从垂常例，家法兼因诘武功。
暮春望雨书怀
作者：弘历
朝代：清
体裁：七言绝句

几片轻云散作霞，炎风时捲土兼砂。不须羯鼓催花放，未足甘霖懒看花。
暮春游瀛台即景言志
作者：弘历
朝代：清
体裁：古风

三壶何窈窕，云在沧海中。鞭石桥难就，楼船路未通。自此慕仙者，骛望徒希踪。何来液池内，名境依稀同。延楼既崔嵬，假山亦玲珑。四表达仙籁，百世郁乔松。作者殚其力，来者享其逸。仍不免经营，要取善继述。澄瀛漾白芷，春风敷其芳。瞻彼泱泱波，有来回雁翔。遵陆步兰蹊，得我读书堂。眄怀沂上点，讵拟山阴王。名教乐无斁，匪事逞相羊。
暮春游静明园即景得句
作者：弘历
朝代：清
体裁：七言律诗

静宜回跸自山阳，兹欲山阴问景光。日已过旬山改观，春方临暮物争芳。丝杨锦杏吟情逗，镜水屏峦画意藏。四野轻云未成雨，一心预以念农忙。
暮春漪澜堂
作者：弘历
朝代：清
体裁：古风

岧峣峙穹塔，衍漾浮液湖。画树叠峰棱，绿縠周堂除。白烟带嫩柳，紫茸发新蒲。缋藻潜游鳞，梯浪起飞凫。妙趣上下察，神诠动植俱。三叹吾与点，言志何伤乎。
暮春瀛台
作者：弘历
朝代：清
体裁：七言律诗

丰泽耕回揽好春，雨馀台榭净无尘。先忧后乐常怀我，八政九歌俱重民。心触清机亲翰墨，目游润景足精神。快晴更为吾农喜，播种群将垦艺畇。
暮春瀛台即景杂咏·其一
作者：弘历
朝代：清
体裁：七言绝句

花明柳暗暮春初，韶秀青山过雨馀。不拟流觞脩禊事，龙跳为乏右军书。
暮春瀛台即景杂咏·其三
作者：弘历
朝代：清
体裁：七言绝句

松蕤石秀皆因旧，茶舍三间自我成。昨过田盘千尺雪，耳声目色至今清。
暮春瀛台即景杂咏·其二
作者：弘历
朝代：清
体裁：七言绝句

日知阁对流杯处，觞咏当年集翰林。鼓响舂音曾几载，却成佳话壁间吟。
暮春瀛台即景杂咏·其五
作者：弘历
朝代：清
体裁：七言绝句

金源团殿记春明，太液低临玉蝀横。设使昆崙诚可到，此间十二是曾城。
暮春瀛台即景杂咏·其六
作者：弘历
朝代：清
体裁：七言绝句

堂俯漪澜翰墨清，熙春风物总怡情。一拈须一章诗就，率易由人著语评。
暮春瀛台即景杂咏·其四
作者：弘历
朝代：清
体裁：七言绝句

溶溶春水漾轻舠，戟戟新蒲起鹭翿。最好春阴琼岛望，绿琼云上塔轮高。
暮春瀛台泛舟
作者：弘历
朝代：清
体裁：七言律诗

游龙捩舵镜中天，太液春光剧可怜。绿柳红桥原恰当，落花流水自便娟。图书左右怡情久，翡翠兰苕浴浪鲜。活泼泼真无尽藏，化机岂待悟鱼鸢。
暮春瀛台泛舟
作者：弘历
朝代：清
体裁：七言律诗

绿柳丝丝映画船，沿洄如坐镜中天。杏桃破萼铺春色，凫雁乘波没晓烟。锦缆牙樯嗤绮靡，湖光云影得安便。棹歌底借黄头发，夹岸鸣禽胜管弦。
暮春玉泉山揽景
作者：弘历
朝代：清
体裁：五言律诗

叶吐复花开，春光已鬯哉。岂非绝胜处，却是不常来。暗窦明亭侧，竹垆茗碗陪。吾宁事高逸，偶此浣诗裁。
暮春静宜园杂咏·其一
作者：弘历
朝代：清
体裁：七言绝句

鸣鞭乘兴款岩扉，已觉山容一载违。却为山寒花发晚，初来刚及赏芳菲。
暮春静宜园杂咏·其三
作者：弘历
朝代：清
体裁：七言绝句

嫩绿繁红绘锦春，此间宜与静为因。书斋朅展芸编读，敬业惟应对古人。
暮春静宜园杂咏·其二
作者：弘历
朝代：清
体裁：七言绝句

春霖优足心为慰，却亦无多畅胜游。设使乘时亟行乐，应乖不息励先忧。
暮春静怡轩
作者：弘历
朝代：清
体裁：五言律诗

主静戒从欲，求怡在省躬。幸惟时雨若，佳与物春同。鸟语花香际，渊蜎蠖濩中。穆然常自欿，敢此傲居崇。
暮春静明园杂咏·其一
作者：弘历
朝代：清
体裁：五言律诗

风物欣和畅，林泉果静明。观山常住体，乐水太初声。飞跃天机适，琴书道趣生。西岩聊纵目，绿野事深耕。
暮春静明园杂咏·其三
作者：弘历
朝代：清
体裁：五言律诗

梯云登峻阁，披树俯青皋。糁径憎繁絮，随波惜败桃。佩文依竹素，得句应松涛。咫尺会心处，然疑濮与濠。
暮春静明园杂咏·其二
作者：弘历
朝代：清
体裁：五言律诗

芳歇思春老，阴浓报夏前。水清鱼不饵，松静鹤常眠。潇洒因馀暇，殷忧忆去年。南华人尽读，谁与悟蹄筌。
暮景
作者：弘历
朝代：清
体裁：五言律诗

暮景远苍然，行宫憩息便。坐来如向日，因以忆流年。鼎引寒灰篆，檠明继照莲。春云低四宇，便望雨公田。
暮阴
作者：弘历
朝代：清
体裁：七言律诗

西崦云兴隐暮舂，渐看肤寸势方浓。沾泥纵自愁群隶，酿雪应知慰老农。乍似去年冬日兴，却教此地静宵逢。漫思宫漏穿松度，报夜金吾画鼓鼕。
暮雨
作者：弘历
朝代：清
体裁：五言律诗

暮雨滋禾陇，午晴晒麦田。真成时若岁，益感好生天。响入铜壶静，祥调玉烛宣。殷勤还自问，何以答皇乾。
暮雨朝晴
作者：弘历
朝代：清
体裁：古风

暮雨朝晴，不误行程。朝晴暮雨，有益禾黍。天地之大人犹憾，所欲必得�何厌。君不见得陇望蜀畴能免，甑破不顾人应鲜。
曙观楼
作者：弘历
朝代：清
体裁：七言绝句

一带平林远郭东，铜钲飞上晓曦红。无须絮帽披横岭，玉局诗情想像中。
曙观楼
作者：弘历
朝代：清
体裁：七言绝句

偶忆宾王句独工，楼观沧海日轮红。今朝拾级骋遥目，涌出扶桑岂不同。
曙观楼
作者：弘历
朝代：清
体裁：五言律诗

小阁临墙外，沙泉座里披。夏中拍堤岸，风处漾涟漪。野鹭飞翻起，远山影倒垂。水田辟百顷，灌溉始从兹。
曙观楼
作者：弘历
朝代：清
体裁：五言律诗

层楼拾级披，迎面爽风吹。目与心俱豁，境和景相宜。观农意为畅，玩物志宁移。海曙云霞出，襄阳句绝奇。
曙观楼
作者：弘历
朝代：清
体裁：五言律诗

栋宇凭墙外，四邻望不遮。树阴犹未密，花意正方嘉。晓露溪塍重，轻烟野墅斜。因思著作句，海曙出云霞。
曙观楼
作者：弘历
朝代：清
体裁：古风

楼观沧海日，佳句忆宾王。此固非灵隐，别墅临平冈。然而曙日升，一例昕苍凉。林光翻绿波，何异瀛海沧。静观万物初，含照钦宗阳。
曙观楼·其一
作者：弘历
朝代：清
体裁：七言绝句

首夏日轮东北升，层楼出墙拾级登。曙观之名真足副，沧凉旦气和而清。
曙观楼·其二
作者：弘历
朝代：清
体裁：七言绝句

下视水田鳞叠好，今年秧较常年早。夏长秋收期尚长，此时敢即期万宝。
曙观楼得句
作者：弘历
朝代：清
体裁：五言律诗

层阁出墙外，畅宜拾级寻。捲帷春望远，把笔静思深。暗觉朝烟敛，光含旭影临。宾王有佳句，岂必定云林。
曝书
作者：弘历
朝代：清
体裁：七言律诗

棐几冰幮昼曝书，古香馡馥透文疏。难逢爽籁吹长夏，肯使青缃饱白鱼。谩拟閒情赋铅椠，凭将结习验居诸。阮家竿布非吾事，试展陈编若起予。
曲宴外藩
作者：弘历
朝代：清
体裁：七言律诗

例事怀柔不可删，朝家外户属瀛寰。有来嘉客或姻党，用洽欢情值燕閒。舞就鱼龙春艳发，酒行杯斝露瀼颁。渠搜又有新归朔，锡宴均教预末班。
曲宴外藩即席得句
作者：弘历
朝代：清
体裁：七言律诗

朝正肆觐集贤王，宴锡优骈制有常。藉尔屏藩宁北塞，赞予垂拱迪前光。圆庐写月红云拥，广乐熙春紫凤翔。三爵油油称既醉，有人颇会汉文章。
曲水用谢惠连韵即效其体
作者：弘历
朝代：清
体裁：古风

乐游古名苑，闻在城东郭。过已寻曲水，饯春馀脩薄。怀古缅觞咏，徵今祗泉壑。行漏促归辔，烟林噪午爵。
曲逆故城
作者：弘历
朝代：清
体裁：七言绝句

奇计出围世莫窥，酬勋曲逆亦其宜。设非天夺吕雉魄，刘氏安危未可知。
曲逆故城
作者：弘历
朝代：清
体裁：古风

开创用人际，固不论小节。高祖善任使，竟解平城隉。因赐壮哉城，佳话今犹说。最怜王陵戆，终逊陈平谲。
曲逆故城·其一
作者：弘历
朝代：清
体裁：七言绝句

阏氏奇计出平城，薄陋由来有定评。却得酬勋因解难，壮哉曲逆赐陈平。
曲逆故城·其二
作者：弘历
朝代：清
体裁：七言绝句

王吕诡随羽翼增，仍腾巧语胜王陵。娥姁已死军左袒，待此安刘孰不能。
曲阜道中作·其一
作者：弘历
朝代：清
体裁：七言绝句

雨后何妨料峭寒，启行晓日未三竿。风吹亦自消泥泞，行旅农夫一例欢。
曲阜道中作·其三
作者：弘历
朝代：清
体裁：七言绝句

莺衣耆老路旁排，既带银牌更乞牌。一笑俞之重行赏，无嗔赤子父娘怀。
曲阜道中作·其二
作者：弘历
朝代：清
体裁：七言绝句

树郭山村每接连，相闻鸡犬辟耕田。有其民矣待王政，思孟子言辄恧然。
曲阜道中作·其四
作者：弘历
朝代：清
体裁：七言绝句

麦苗遍野喜宜旸，今日看增昨日长。曰秀矣夫更曰实，敢因目下敬勤忘。
曲阳县望水窦岩
作者：弘历
朝代：清
体裁：五言律诗

水窦闻清窅，云中望莫真。静参声聒耳，远想境澄神。驻辇思金帝，磨崖忆宋臣。浮休不二偈，可以悟根尘。
曲阳县望水窦岩咏古
作者：弘历
朝代：清
体裁：古风

水窦信于何，云山寄遥望。诗吟漱玉亭，章宗景想像。礼乐非不修，典型无善状。惜哉世宗业，文具实渐丧。成之百年艰，坏以一朝谅。为治守前规，落止慎其访。
曲阳县望香岩阁
作者：弘历
朝代：清
体裁：古风

奕奕香岩山，隆崇冠云表。幽幽香岩阁，窈窕栖山㟽。借问因何传，浪仙人贾岛。人与阁何往，春山依旧好。我来山下望，睪然兴遐抱。当其苦推敲，逢人不之觉。僻瘦亦何妨，自得因深造。佳句出穷饿，妙论创坡老。信其言而然，吾诗何足道。
曲陆店咏事
作者：弘历
朝代：清
体裁：五言律诗

不曰平曰曲，无从考命名。傍村筑行馆，按顿驻巡旌。景物当春稚，诗书稽古评。陆乎如有识，想未惬其情。
曲陆店行馆作
作者：弘历
朝代：清
体裁：五言律诗

野店名曲陆，命名义莫稽。无从考旧乘，却以念群黎。或有难申屈，应教与雪齐。载咨大小吏，触目敬堪跻。
曲陆店行馆叠丙申旧作韵
作者：弘历
朝代：清
体裁：五言排律

曲陆原平陆，始谁颠倒称。馆因豫耆艾，义属祝冈陵。孰谓一番御，惹悲终古增。径庭自熟识，榻席此重登。触景引繁绪，无言祇拊膺。迹前信已逝，事后亦徒惩。
曹夔音山静日长图
作者：弘历
朝代：清
体裁：七言律诗

老栝笼扉竹掠檐，草堂趺坐悟华严。日长山静幽怀惬，石谷云西妙处兼。几卷绿蕉心展轴，一湾碧水镜开奁。不教五柳门前植，恐认柴桑处士潜。
曹文埴养亲归里因赐之什
作者：弘历
朝代：清
体裁：七言律诗

八旬有一远亲帏，请养宁当弗赐归。前席受恩原种种，南辕欲别自依依。幸其未致登白简，祝尔久于舞綵衣。庚戌愿言重诣阙，俞哉两岁暂相违。
曹知白东园载酒
作者：弘历
朝代：清
体裁：七言绝句

欹岸閒维载酒船，剧谈虚榭眄江天。主人好在客将去，防误亭中草太玄。
曹知白十八公图
作者：弘历
朝代：清
体裁：五言律诗

擢干森霄汉，盘根育茯苓。淮南初得号，塞北早传形。谁结三冬友，孤标万古青。天风吹谡谡，拟搆韵松亭。
曹知白双松竞秀
作者：弘历
朝代：清
体裁：七言绝句

诚为殷季双高士，不是嬴家五大夫。忆我木兰放围暇，僧机图侧赋还图。
曹知白山水用画中钱惟善题句韵
作者：弘历
朝代：清
体裁：七言绝句

老笔萧疏不藉多，空空茅屋隐烟萝。卫源忆昔曾经过，康节重逢安乐窝。
曹知白曙雪图
作者：弘历
朝代：清
体裁：七言绝句

雪止馀寒晓尚凝，玉壶天地一条冰。谁人不作骑驴客，几个于中得句曾。
曹知白溪山平远
作者：弘历
朝代：清
体裁：七言绝句

白水苍山峙且流，人惟蕴藉笔清遒。画宗谁辨师冯觐，诗意偏欣写陆游。
曹知白秋涉图
作者：弘历
朝代：清
体裁：七言绝句

褰裳高士涉寒津，贞素分明寄泽民。寓意应同子太叔，交敦久敬莫他人。
曹知白群峰雪霁图
作者：弘历
朝代：清
体裁：五言律诗

千峰馀积素，万壑斗新晴。窗色明螺罨，溪声杂玉鸣。林疏噤鸟语，径冷绝人行。消淂陶居士，茶铛著意烹。
曾闻
作者：弘历
朝代：清
体裁：古风

曾闻一衲子，幼习曹溪禅。驻锡京都寺，所识皆貂蝉。群誇梵行清，自许六度坚。须眉皓且苍，僧腊已有年。一朝染病卧，忖度难期痊。爰命使持书，报诸檀越人。云于某某日，当示寂灭焉。古有立亡者，吾身岂不然。至期众俱集，相对泪涌泉。法师今涅槃，谁示指月传。师云无去住，努力自勉旃。众皆长跪候，白日不俄延。久之期已过，犹然坐法筵。求死不可得，反觉生可怜。呜呼好名人，睹此当悔迁。
月
作者：弘历
朝代：清
体裁：五言律诗

上弦行以过，转眼逮中秋。圆体虽迟满，清光已渐流。入怀增雅兴，骋望引遥眸。去岁此时景，曾殊一瞬不。
月
作者：弘历
朝代：清
体裁：七言绝句

世界烟花有底常，山中月色祇苍凉。今宵一宿明朝去，羡尔流辉万古长。
月
作者：弘历
朝代：清
体裁：古风

东壁升春月，过望轮微小。初涌白水面，渐飞绿树杪。谁知尚团镜，翻入澄瀛皎。波碎质如故，涟动光随㵿。应物而不染，于焉惬怀抱。
月
作者：弘历
朝代：清
体裁：七言律诗

九十今临三度圆，故教此夕太清妍。微寒不碍花前倚，能洁那拌枕上眠。润逼露丛翻淰淰，影因风筱荡娟娟。若虚果契摇情妙，底更春江泛舸船。
月
作者：弘历
朝代：清
体裁：古风

仲月逮上弦，川夕凑澄景。舟舣漭漾间，人疑广寒镜。闪波断却连，晶光峭犹冷。御园岂不泛，无过湖山等。片时即归棹，清夜那伴永。淰淰宛相亲，朗朗斯益静。眠迟亦何妨，恰合宵衣省。
月
作者：弘历
朝代：清
体裁：古风

何处无明月，明月山中好。春宵澹沲时，流光入怀抱。云容自卷舒，山色增窈窕。印波醒潜鱼，隔林隐宿鸟。如挹玉壶寒，不输秋魄皓。托好惬静因，澄观切清颢。
月
作者：弘历
朝代：清
体裁：五言律诗

入波曾不湿，当夏也教凉。无改千年度，依然今夕光。筠篁疏弄影，荷芰静生香。一节犹微欠，良宵未肯长。
月
作者：弘历
朝代：清
体裁：五言律诗

天空烟影淡，夜永月轮寒。照野宜行旅，流光逐马鞍。分明银汉阔，遮莫客途难。虎帐拈吟处，悠然兴未阑。
月
作者：弘历
朝代：清
体裁：古风

山云傍晚收，春月依峰吐。度松轮暂栖，落瀑影堪睹。静机忘筌蹄，禅境泯今古。是时万籁寂，清响自何所。阶下龙文动，乃知来里许。
月
作者：弘历
朝代：清
体裁：古风

山斋无不清，月更清之最。几望轮欲圆，光彻三千界。而此隆之中，高出尘以外。独得真趣延，讵非适逢会。朦胧松泛涛，隐映竹摇籁。声色胥至静，披襟觉神快。玉镜识人意，似向笋峰挂。
月
作者：弘历
朝代：清
体裁：古风

快意散閒云，举首见新月。经秋喜倍明，往岁过何忽。望轮纵未圆，弦规已高揭。行宫夕景寂，适可供清悦。蛩饮露愈壮，蝉入暮将咽。而我爱眠迟，倚吟兴无歇。
月
作者：弘历
朝代：清
体裁：五言排律

惯作秋前信，偏怜望后弓。亭虚方约白，漏下始升东。香净思阶蕙，光清爱院桐。海空由出没，云妒尚朦胧。底用杯浮绿，应教灯尽红。姮娥无一事，高坐广寒宫。
月
作者：弘历
朝代：清
体裁：古风

春宇敛片云，素月悬清迥。一轮规逮圆，大野照含静。庭树似有情，栉栉弄寒影。常时亦如斯，惜乎无人领。邂逅是今宵，拈毫意为永。
月
作者：弘历
朝代：清
体裁：古风

晚云敛易山，秋风荡冀野。轮匡刚就圆，满意清光写。霜林影萧疏，寒砧声上下。毡庐冰纸窗，幽韵殊堪把。翻书逃脉望，就枕迟宜�。朅尔忆去年，兰缸复微灺。
月
作者：弘历
朝代：清
体裁：五言律诗

暮色暧熹微，蟾光映水辉。岸纹清可掬，舲影净相依。不共波流去，宁留天际飞。樯灯远浦见，江国认几希。
月
作者：弘历
朝代：清
体裁：七言律诗

柏望冰轮欲满规，春云傍晚去何之。离宫行漏方初度，砚匣冰壶又一时。馡馥那须亚盆萼，扶疏偏爱上窗枝。上元宝月成前月，过隙流阴迅若斯。
月
作者：弘历
朝代：清
体裁：古风

毕景群山暝，林端满月飞。呈寒无纤翳，委照有馀辉。拂我文木床，搴我薄罗帷。静对无不佳，况此深翠微。奚问中元节，河灯满液池。
月
作者：弘历
朝代：清
体裁：古风

水营滨运川，玉波银轮纳。望前光愈鲜，春仲寒犹飒。篷窗不忍下，还教移近榻。三年别景趣，一晌惬游涉。徘徊对清泠，讵可无言荅。
月
作者：弘历
朝代：清
体裁：五言律诗

流光和谷霭，写影带秋寒。好向边庭咏，偏宜武帐看。牧群声欲断，野烧燄将残。珍重姮娥御，迟迟度远峦。
月
作者：弘历
朝代：清
体裁：五言律诗

溪云傍晚徂，春魄一川铺。水宿景尤绝，江乡兴不孤。篷窗真恰当，樯烛更何须。趁月前行者，开船听相呼。
月
作者：弘历
朝代：清
体裁：古风

秋月无不佳，中秋月佳最。而何屡遇阴，钩影韬云外。今日乃大霁，半轮挂银濑。虽未十分圆，已彻大千界。朗耀鳷鹊瓦，虚纳须弥芥。御湖纵孤舟，清禁方流瀣。昂首七宝垣，华严庆海会。
月
作者：弘历
朝代：清
体裁：五言律诗

穿林含素影，入水漾金波。芦岸苍茫夕，渔舟欸乃歌。砧寒愁越女，箫咽泣秦娥。似喜高人赏，流光照独哦。
月
作者：弘历
朝代：清
体裁：五言律诗

籁息一房閒，月上诸山静。徘徊银汉虚，掩映松杉影。烟花勒春寒，石泉印清景。澹然如我心，值此神明境。
月
作者：弘历
朝代：清
体裁：古风

西渚羲轮沈，东壁夜珠吐。金水气相投，方诸益鼓舞。乍暝暝非暗，继明明且妩。淰淰带微寒，盈盈悬碧宇。初时烛近洲，渐复辨远溆。泛潋涌金漪，光幻现瑶玙。星星见渔火，轧轧闻征橹。拟议不可得，色声清净所。
月
作者：弘历
朝代：清
体裁：五言律诗

踰弦轮渐满，隔树影如涵。元夕何妨过，花朝又试探。清词起李峤，遐忆引何戡。烟魄三千界，群芳待梦酣。
月
作者：弘历
朝代：清
体裁：古风

过弦轮渐圆，先节光偏耿。灯事且迟迟，纸窗照清迥。大野寂人声，虚庭散松影。斯景常在斯，相值意为永。
月
作者：弘历
朝代：清
体裁：五言律诗

魄影已过弦，依依漾碧涟。示虚中有实，几望必将圆。桃柳争春夕，笙歌息暮烟。平湖景已好，宁渠在秋天。
月
作者：弘历
朝代：清
体裁：五言律诗

鱼鳞傍晚晴，宝月绛霄清。岁序又更始，魄匡欲就盈。楼饶放灯好，座映擘笺明。岂不欣春景，其如望雪情。
月
作者：弘历
朝代：清
体裁：五言排律

黄龙泊沙屿，素魄漾金波。堤景清还创，春宵遇岂多。乘流光潋滟，蘸影意延俄。樯烛悬星点，渔舟唱晚歌。掬来应不湿，印去本无讹。即渐临吴越，宜人更若何。
月令七十二候联句
作者：弘历
朝代：清
体裁：七言排律

分题七十二章诗，兹欲连珠一贯之。冻解东风为首候，暄融南浦肇芳期。渊蜎动以鸿钧转，尺蠖伸先墐户知。才跃轻鯈嘘潋滟，欲投香饵羃琉璃。禁开入泽虞人伺，祭喻排签蠹简披。烟水江南传远信，云山漠北望征逵。佳辰暖递三旬过，嫩甲新苏万汇熙。翠颖润频咨保介，绯霞烘恰护封姨。啼深红树携筐到，听趁黄柑酌斗随。订义鹰房嗤互化，扶阳鸠职诏攸司。生商早纪祥为表，啄汉当知戒可思。出震发声宣郁蛰，启屯鼓物利甘滋。光生同气缘遐迩，说泥分期判早迟。叶琢一圭符闰朔，华攒万乳透朝曦。穴同鸟鼠侪西渭，海化鹍鹏信北池。强例贞淫乖正变，漫从朝暮指雄雌。浮踪流水他乡聚，幻影飞绵昨夜吹。布谷晓催红杏墅，浴蚕晴唤绿云枝。三春长养更番报，四月清和一度移。物性辨名觇起伏，农晨盻泽诮官私。饮泉不耐重坯闭，出土忽成古篆奇。蓖挈□茹名已夥，苦荼甘荠品多岐。先零节讵筠竿比，并蓄材还药笼宜。雪忆连塍皑糁屑，香闻过陇腻翻匙。踦长讹正通儒注，臂奋雄矜勇士师。故侣东飞区鷾鳦，晚寒西俗纪豳岐。不平本异昌黎序，初聒偏訾卦验词。作队町场仍别牡，分笺山泽实同麋。高槐破晓轻吟露，深柳归凉袅曳丝。感一阴生刚茁彼，先三伏采合名兹。温风炎迫披薰异，暑雨艰廑当夏咨。振羽始闻方在壁，寻声乍起未喧墀。鸷禽会养飞腾势，大野看盘飒爽姿。车案夜光留熠耀，谢塘春梦想参差。绤絺引扇还挥汗，蓑笠穿云更浃肌。渐喜炎威袪永昼，顿来商籁袭轻飔。飘萧梧径敲清韵，回薄莲湾蹙细漪。图侈金茎诬廿丈，珠收翠盖瀹三危。凭渠露夕能相警，勖乃霜台慎自维。将欲食焉聊戏尔，设云祭者究闻谁。天高气爽金行也，地燥潦收肃逮斯。额手西郊观铚艾，朵颐南亩饱琼炊。汀芦水渺行初遰，梁杏巢空客乍辞。未雨谋殊桑土彻，禦冬计足稻梁资。香车罢挽凉无迹，飙御閒停静不驰。陶复略侔重窟閟，泥封好借一丸规。天根朝见潭澄底，星渎源长涨落涯。旧宅延宾怀燕社，远臣扈狝列鱼丽。年深幻岂均蚝蛎，月满胎宁化蛤蜊。节已秋阑寻老圃，花如人澹对疏篱。雄教虎畏形非毒，貌与狼同心却慈。波矣洞庭木叶脱，猎乎沙塞草痕衰。穴中攻辨周官诱，海上弆闻苏节持。九日已过寒料峭，小春又届景熙怡。棱棱绉未坚成片，㶁㶁流裁薄有澌。迹滑霜铺临短彴，声猜雷动碾康馗。形韬华翟归溟澥，气吐层楼现藻楣。隮宇早瞻桥影断，寒霄宁复剑光垂。高卑定位昭三极，阖辟藏根蕴二仪。大块凝严终是始，元枢旋转运还推。号寒亦自能知节，曷旦浑如解报时。交有于菟那畏冷，负徵寅客漫传疑。皴纹坼俨鞭抽笋，纫馥诠殊佩扈蓠。字绾萧家怜腕弱，操充陈仲忍肠饥。别群文囿重生角，勘误灵台皎列眉。泉脉初温溶玉乳，井华欲动漾湘瓷。首涂洄溯书千里，爪迹勾留水一湄。居借林巢容拙妇，俗陈昆璞抵刍尼。如句音恰谐登木，从乙形还验伏埘。月晓霜空摩汉迥，云平雪尽溯风追。冻坚太液冰嬉试，队聚羽林岁赉施。橐籥贞元运无息，敕几惟凛日孜孜。
月令七十二候诗 七月处暑中三候 其四十 鹰乃祭鸟
作者：弘历
朝代：清
体裁：七言律诗

几人熟读禽经者，族类仍讹鸠与鹰。羽翼已成应搏击，生鲜欲啖且凭陵。彼其在野传疑幻，若此居笼见那曾。月令分明言獭祭，祭先之语典何徵。
月令七十二候诗 七月立秋节三候 其三十七 凉风至
作者：弘历
朝代：清
体裁：七言律诗

避暑何须走若狂，披来迎面递微凉。豳风七月同流火，坤卦初爻先履霜。晓看梧阶一叶落，宵听莲漏几声长。最怜班扇托深喻，秋节临当箧里藏。
月令七十二候诗 三月清明节三候 其十三 桐始华
作者：弘历
朝代：清
体裁：七言律诗

桐生茂豫逮春三，遂有桐华枝妙含。花落实成青则美，实孤花望白应惭。孰知周室琢圭戏，却忆鄘风作瑟堪。萋菶待他鸣凤集，卷阿吉士喻良谈。
月令七十二候诗 三月谷雨中三候 其十六 萍始生
作者：弘历
朝代：清
体裁：七言律诗

植根于水实无根，非色非空至理存。鹤食鸭茵因物付，面青背紫任风翻。虚舟不系堪相拟，老血变为本戏论。最是风人王化被，采蘋南涧意犹惇。
月令七十二候诗 九月寒露节三候 其四十九 鸿雁来宾
作者：弘历
朝代：清
体裁：七言律诗

先后飞来本不伦，先呼曰主后呼宾。此迟彼速亦何定，立字安名有底真。归计原期天以外，旅栖权借水之滨。木兰嘉客随围后，都效劬劳称雁臣。
月令七十二候诗 九月霜降中三候 其五十二 豺乃祭兽
作者：弘历
朝代：清
体裁：七言律诗

豺貌如狼心独善，彼惟残贼实顽冥。逢人弗害堪称惠，遇虎则威别有灵。鹰鸟獭鱼向已辨，围陈若祭例堪型。先王候以为田猎，此语由来甚不经。
月令七十二候诗 二月惊蛰节三候 其七 桃始华
作者：弘历
朝代：清
体裁：七言律诗

蔌蔌山凹复水边，春华头踏信初传。欲弹蓓蕾耐寒峭，得弄丰姿灼日鲜。白似与梅作孤注，红如忌杏著先鞭。开时巽二惯相妒，望雨长教叹怅然。
月令七十二候诗 二月春分中三候 其十 玄鸟至
作者：弘历
朝代：清
体裁：七言律诗

春来秋去孰为之，夏见冬藏亦岂奇。祇以翱翔能任运，遂如宛转善知时。傥逢王巷本无意，欲入卢梁底有窥。千古原多拈咏者，而何独著道衡诗。
月令七十二候诗 五月夏至中三候 其二十八 鹿角解
作者：弘历
朝代：清
体裁：七言律诗

木兰鹿与热河麋，解角均于夏至时。虽曰牝同头秃矣，原看牡异队分之。下来颇似牛羊晚，友去聊欣左右宜。著说證明千古舛，此非矜智验真知。
月令七十二候诗 五月芒种节三候 其二十五 螳螂生
作者：弘历
朝代：清
体裁：七言律诗

螳螂形异小蜘蛛，何谓螵蛸之母乎。大抵方言原各判，未精尔雅舛相呼。中郎博物知机早，御者开君喻理殊。一介阴虫能识节，仲舒三策语非诬。
月令七十二候诗 八月白露节三候 其四十三 鸿雁来
作者：弘历
朝代：清
体裁：七言律诗

热去寒来雁自知，何曾个里措心思。北风借矣还湘浦，南国怀哉别漠陲。湖上徘徊留影照，云中清朗有音遗。两行斜列原无意，谁谓世人人字之。
月令七十二候诗 八月秋分中三候 其四十六 雷始收声
作者：弘历
朝代：清
体裁：七言律诗

作解原于甲坼候，时行更复畅丰隆。收声适合金�逮，应节况当八月中。可识响馀定归寂，徒看云布暗消风。阿香此后多閒暇，明岁推车役再充。
月令七十二候诗 六月大暑中三候 其三十四 腐草为萤
作者：弘历
朝代：清
体裁：七言律诗

草腐无情却有情，化为萤乃傍宵行。得阴气不愁雨湿，生夏方因似火明。游月居然杂星点，泛风奚碍傲灯檠。东山什善体人意，世事那能免远征。
月令七十二候诗 六月小暑节三候 其三十一 温风至
作者：弘历
朝代：清
体裁：七言律诗

南风曰巨即温风，至极至来训不同。季也定非来以始，夏哉应是极而终。登台拂拂面犹扑，挥扇炎炎汗更融。却忆良农方炙背，三耘努力卤田中。
月令七十二候诗 其七十一 征鸟厉疾
作者：弘历
朝代：清
体裁：七言律诗

鸷禽亦复名征鸟，其性能禁风与霜。百草已枯眼益疾，三冬欲尽力尤强。雄心劲羽方将试，华绊金环亦所当。苑监告他饲养者，还应熟虑饱而扬。
月令七十二候诗 其七十二 水泽腹坚
作者：弘历
朝代：清
体裁：七言律诗

卦在坎还支在亥，亥为刚地坎为川。无非气运神而化，自合冻凝腹乃坚。太液冰嬉颁赏赉，万年国俗寓机权。贞元遂启三阳泰，七十二章吟以全。
月令七十二候诗 其三 鱼陟负水
作者：弘历
朝代：清
体裁：七言律诗

解冻非云冻绝无，轻凘薄凌尚存湖。陟之乍拟亲回雁，负则偶然殊听狐。逸士且迟思泽畔，参军何用喻娵隅。设云结网临渊羡，董子名言亦启吾。
月令七十二候诗 其三十 半夏生
作者：弘历
朝代：清
体裁：七言律诗

药草生当五月中，江南端弗及齐东。率因地道时差异，自致物群品不同。水玉象形名颇得，守田会意号尤工。岐黄之术非吾晓，修治无须问焙烘。
月令七十二候诗 其三十三 鹰始摰
作者：弘历
朝代：清
体裁：七言律诗

尔雅禽经名已纷，鹘师赤辈本能分。当春毛换方弱耳，经夏羽坚始摰云。野者自当谋食巧，养之斯在用功勤。畜禽亦实寻常事，板屋为奢似费文。
月令七十二候诗 其三十九 寒蝉鸣
作者：弘历
朝代：清
体裁：七言律诗

树蝉音亮晚风披，群噪斜阳返照枝。原是夏中始出物，似知寒至各争时。膀鸣疑奏新声巧，壳蜕宁怜旧体遗。刘胜其人大可畏，用人者曷亦思之。
月令七十二候诗 其三十二 蟋蟀居壁
作者：弘历
朝代：清
体裁：七言律诗

六月莎鸡振羽时，不妨逢壁且居之。或墙或穴原无定，曰蠕曰肖则尚迟。屈以为伸应有待，动由乎静更何疑。孟冬仍即于床下，复始归根理在兹。
月令七十二候诗 其三十五 土润溽暑
作者：弘历
朝代：清
体裁：七言律诗

土王原当于四时，夏之德火乃蒸之。润而为溽歊无比，湿以成炎郁岂辞。图治欲因去酷吏，静心谁得似禅师。继儒乃曰舟中好，识者知其有遁词。
月令七十二候诗 其三十八 白露降
作者：弘历
朝代：清
体裁：七言律诗

晴朝草际露华流，乍见盈盈白色浮。倾向砚池真受采，落来扣砌漫惊秋。底因文武分沈布，空说龟蛇作饮游。却笑求仙汉皇拙，铜盘高峙若为收。
月令七十二候诗 其三十六 大雨时行
作者：弘历
朝代：清
体裁：七言律诗

月建未斯当井宿，井司水故作为霖。大云每见浩无际，十日难云期不谌。倏暗忽明多幻势，横排竖洒畅雄音。怨咨讵止廑民苦，南北河工更系心。
月令七十二候诗 其九 鹰化为鸠
作者：弘历
朝代：清
体裁：七言律诗

鸠化为鹰鹰化鸠，仁于春返义之秋。戴家不尽辞因著，董氏扶阳意可求。禽类尚能体爱育，人心岂得恣虔刘。寄言行猎渭城者，亟亟何须屡下鞲。
月令七十二候诗 其二 蛰虫始振
作者：弘历
朝代：清
体裁：七言律诗

青阳气应水和风，振蛰旋因及百虫。偻指数来刚逮五，披襟对处恰从东。蠕蠕欲动方启户，屈屈求信尚守宫。蛇蝎蛟龙无不育，大哉造物有鸿功。
月令七十二候诗 其二十 蚯蚓出
作者：弘历
朝代：清
体裁：七言律诗

食饮泉泥已足安，忽然出土每僵乾。龙蛇漫喻失其所，腾达由来取自残。仲子操充亦奚可，欧阳文就颇宜观。然非雨透初无此，望泽常从藓砌看。
月令七十二候诗 其二十一 王瓜生
作者：弘历
朝代：清
体裁：七言律诗

一例王瓜种各别，欲求其实定谁耶。蔩菟或道郭云是，蓖挈复称郑注差。即物舛讹犹此甚，于人好恶定当加。生花结实仍初夏，晚较唐宫亦自嘉。
月令七十二候诗 其二十七 反舌无声
作者：弘历
朝代：清
体裁：七言律诗

百舌能为百鸟语，将临夏至寂无鸣。啭喉已过阳极盛，噤舌因于阴始生。飞掠花间祇留影，栖停树杪亦收声。顺时而动顺时静，何有韩文不得平。
月令七十二候诗 其二十三 靡草死
作者：弘历
朝代：清
体裁：七言律诗

草原细矣加之靡，索索其能免早摧。设使自居于倾覆，应知谁得与栽培。砌旁葶苈先零矣，园里松筠自若哉。却忆雍陶有佳句，客心似此亦堪哀。
月令七十二候诗 其二十九 蜩始鸣
作者：弘历
朝代：清
体裁：七言律诗

五月为蜩七月蝉，时殊一物两名迁。初听仲夏声犹细，渐泛薰风韵亦鲜。欲笑鹏飞图九万，漫惊螳捕在丝弦。豳诗既曰行姒令，于鵙之鸣胡舛焉。
月令七十二候诗 其二十六 鵙始鸣
作者：弘历
朝代：清
体裁：七言律诗

螳螂已应一阴生，鵙鸟一阴亦应鸣。物类气机运相感，圆神方义道堪明。虽然彼岂知乎此，徒以言而纷有评。戴氏掇其吕氏语，几曾月令圣人成。
月令七十二候诗 其二十四 麦秋至
作者：弘历
朝代：清
体裁：七言律诗

春谓竹秋夏麦秋，竹秋无系麦秋休。久从望雪培根固，乃得翻风结穗稠。最念豫齐为岁计，每因饼饵切民忧。两岐非瑞普丰瑞，艰致其丰用是愁。
月令七十二候诗 其五 候雁北
作者：弘历
朝代：清
体裁：七言律诗

旋转璿玑物尽知，自然随运那资师。衡阳律暖因呼侣，塞北天宽可育儿。嘹唳度云声落汉，徘徊印月迹留陂。君王凫雁光辉有，莫漫高飞太液池。
月令七十二候诗 其五十 雀入大水为蛤
作者：弘历
朝代：清
体裁：七言律诗

飞潜异类不相知，蛤也何缘雀所为。鼓动气机随物化，浮沈海水任形移。成楼漫与蜃同较，充鼎端因鹬共持。燕百岁而鸟千岁，说文此语本之谁。
月令七十二候诗 其五十一 菊有黄华
作者：弘历
朝代：清
体裁：七言律诗

秋当金令正司时，金色为黄菊肖之。争作芳菲傲西帝，不妨寂寞伴东篱。午风微泛香无定，晓露常瀼韵有姿。试问裳裳同者孰，桂林粟亦几枝垂。
月令七十二候诗 其五十七 雉入大水为蜃
作者：弘历
朝代：清
体裁：七言律诗

雉之类本自多名，为蜃由来属化生。究亦何人得亲见，无过食耳浪传声。周书明注立冬节，梵典早闻乾闼城。幻固因真真亦幻，底从月令考閒评。
月令七十二候诗 其五十三 草木黄落
作者：弘历
朝代：清
体裁：七言律诗

季秋深矣露为霜，草木侵寻青变黄。已看洞庭遇风下，空传石谷待时长。陌头淡淡殊常况，林际萧萧有底忙。莫怨眼前饶寂寞，明年依旧绘春芳。
月令七十二候诗 其五十九 天气上升地气下降
作者：弘历
朝代：清
体裁：七言律诗

天地不交七月否，然其间尚有三阳。孟冬坤卦阴之极，下降上升时则当。奇以轻清静为敛，偶惟重浊动还藏。弗恒辟亦岂恒阖，来复非迟七日将。
月令七十二候诗 其五十六 地始冻
作者：弘历
朝代：清
体裁：七言律诗

水寒土暖有前闻，其冻亦因先后分。阳气微输阴气盛，冬风烈异夏风薰。闭藏权止发生物，坚结都欣重载群。蓍得坤为地初六，厥机早示履霜文。
月令七十二候诗 其五十四 蛰虫咸俯
作者：弘历
朝代：清
体裁：七言律诗

坏户由来又几旬，顺时俯首养元真。行藏任运本无事，动静随宜自有伦。伏气可辞饮与食，存身将以屈为伸。秋官穴氏称攻火，意谓失之类不仁。
月令七十二候诗 其八 仓庚呜
作者：弘历
朝代：清
体裁：七言律诗

金衣恰试出幽黄，迁向乔林声渐扬。岂有不平鸣咄咄，率因应候舞裳裳。调喉无碍藏枝密，刷羽偏能选树芳。我读豳风重民事，听之每为念蚕桑。
月令七十二候诗 其六 草木萌动
作者：弘历
朝代：清
体裁：七言律诗

昭苏橐籥递侵寻，不疾不徐鬯且愔。遍地含芽及莩甲，连林柳眼与梅心。形于无处觉其有，色向浅中染以深。物自乐哉民孰省，恻然汉诏意贻今。
月令七十二候诗 其六十 闭塞而成冬
作者：弘历
朝代：清
体裁：七言律诗

上升下降弗相应，闭塞其间若弗通。息以为消消以息，终由于始始由终。生机默运谁能识，造物鸿功自不穷。王者奉天无二道，一心祗在体元中。
月令七十二候诗 其六十三 荔挺出
作者：弘历
朝代：清
体裁：七言律诗

荔草原非荔枝树，其名不一已纷焉。始生自是芸同也，挺出当知䪥实然。以论傲寒谁可并，因思得气最为先。设云辟火徵占验，怪力乱神圣所捐。
月令七十二候诗 其六十九 雉雊
作者：弘历
朝代：清
体裁：七言律诗

禽鸣屈颈象如勾，雉雊应于音义求。能识一阳回地肺，因倡百鸟发春喉。周人漫拟尚求喻，宋帝迟怀空返羞。设以如皋论恒理，斯时微觉先乎不。
月令七十二候诗 其六十二 虎始交
作者：弘历
朝代：清
体裁：七言律诗

畏热由来百兽情，独惟虎更较他赢。故其交在仲冬候，亦必胎而七月生。已是从风著于象，要当格物致乎精。泰山原自喻为政，负子渡河语岂诚。
月令七十二候诗 其六十五 麈角解
作者：弘历
朝代：清
体裁：七言律诗

月令曾将麈易麋，传讹难订始于谁。山庄夏五麋恒见，海子冬中麈考知。设匪真经亲试定，其差亦岂易为移。憬然悟复冁然笑，记载千秋率若斯。
月令七十二候诗 其六十八 鹊始巢
作者：弘历
朝代：清
体裁：七言律诗

禽中最具性灵物，子月搆巢择向明。抵玉或缘占噩梦，传枝却解为孚生。知风因以分高下，背岁兼能避惧惊。一节祗应憎尔者，每当望雨乃呼晴。
月令七十二候诗 其六十六 水泉动
作者：弘历
朝代：清
体裁：七言律诗

月值复而方值坎，水泉应动更何疑。气温原自无冻理，候冷亦常有弱时。律转一阳壮于昨，趵翻几突落为漪。镜奁开处光明朗，讵必微风练影披。
月令七十二候诗 其十一 雷乃发声
作者：弘历
朝代：清
体裁：七言律诗

震位更临中月候，为雷初试发声和。屈伸蛰出天教喜，郁鼓利兴律岂讹。望雨每因希听亟，推云惟是祝休多。顾家诗句传奇语，奇矣其如鄙若何。
月令七十二候诗 其十七 鸣鸠拂其羽
作者：弘历
朝代：清
体裁：七言律诗

七候曾经鹰化时，拂其羽长上高枝。每怜唤雨鸠佳矣，似较呼晴鹊胜之。听去邕邕原入律，看来楚楚可为仪。夏初春末望霖惯，林外鸣音共锁眉。
月令七十二候诗 其十二 始电
作者：弘历
朝代：清
体裁：七言律诗

雷电相需孰后先，或因远近识其然。雷缘近故先闻耳，电以远斯后见旃。五日为期亦约略，二仪妙运藉昭宣。协时惟正不语怪，何必称奇列缺鞭。
月令七十二候诗 其十五 虹始见
作者：弘历
朝代：清
体裁：七言律诗

天地缘何淫气行，晦翁兹语我疑生。春深律暖致斯见，日映云轻因以成。西宇朝隮必其雨，东方暮现定为晴。武夷亭幔空中架，蹑此居然到玉京。
月令七十二候诗 其十八 戴胜降于桑
作者：弘历
朝代：清
体裁：七言律诗

既解催耕复司织，堪于禽类首称良。农人听若呼布谷，蚕妇观之识降桑。仁见谓仁知谓知，逸诚非逸忙非忙。卵生嘉尔重民事，仪凤何须颂兆祥。
月令七十二候诗 其十四 田鼠化为鴽
作者：弘历
朝代：清
体裁：七言律诗

三月由来辰候当，火鹑水鼠化其常。相生位应子而午，交变神彰阴与阳。田害去斯为善事，礼仪成或佐佳湘。尧居设以云比拟，我亦无心黄屋黄。
月令七十二候诗 其四十一 天地始肃
作者：弘历
朝代：清
体裁：七言律诗

秋是刑官商作声，状为义气肃而清。地乾潦尽波光净，天淡云閒曦影明。粤宛设如阙收敛，广轮亦岂镇荣生。萧森巫峡当年况，杜老因之八首成。
月令七十二候诗 其四十七 蛰虫坏户
作者：弘历
朝代：清
体裁：七言律诗

人识天寒塞向时，虫虽微也亦当知。坏斯户则惟应矣，俯彼头犹且待之。计以安居原在豫，出而致用漫嫌迟。冯生万物适其适，覆载鸿功岂有遗。
月令七十二候诗 其四十二 禾乃登
作者：弘历
朝代：清
体裁：七言律诗

春生夏长逮秋成，何日不筹雨与晴。幸得圃场登宝穑，几多辛苦共农氓。馀三馀九犹须计，如坻如京那易盈。寄语方来为政者，勿将容易说丰亨。
月令七十二候诗 其四十五 群鸟养羞
作者：弘历
朝代：清
体裁：七言律诗

巢迥窝低各自谋，近冬群鸟养其羞。传云凡事豫则立，记曰百工亦有休。谁谓微禽无识见，却收旨蓄御穷愁。雪深林冻山枯寂，坐食何劳逐逐求。
月令七十二候诗 其四十八 水始涸
作者：弘历
朝代：清
体裁：七言律诗

天一生之地六成，随阴气与作虚盈。虽当亢氐朝云见，何碍江河东以行。设使浍沟原立涸，便教潭峡亦当清。有无源本别于是，然岂云乎大海瀛。
月令七十二候诗 其四十四 玄鸟归
作者：弘历
朝代：清
体裁：七言律诗

塞鸿来实去江国，元鸟归当何处归。徒见携雏一朝去，那辞命侣隔年违。颉顽谁与为瞻望，巧拙其间底是非。分付明春应至者，旧巢好在认依稀。
月令七十二候诗 十一月冬至中三候 其六十四 蚯蚓结
作者：弘历
朝代：清
体裁：七言律诗

凝冬自不冻黄泉，蚯蚓居之安则然。绝饮已同龙与蛰，伏眠何异兔为跧。别名岂必巴人辨，充操惟应仲子坚。早是一阳生子半，即看启户答芳年。
月令七十二候诗 十一月大雪节三候 其六十一 鹖鴠不鸣
作者：弘历
朝代：清
体裁：七言律诗

毅鸟夜鸣曰求旦，金禽曙唱类司晨。遇冬乃便噤其唤，报晓何当认作真。赞郭既称饰武士，传袁又纪服幽人。较于反舌无声异，寒暑其间实不伦。
月令七十二候诗 十二月大寒中三候 其七十 鸡乳
作者：弘历
朝代：清
体裁：七言律诗

卵生无乳胎生乳，鸡乳盖因孚翼名。从乙从孚元鸟喻，司晨司夜玉衡精。知时雅合为雄唱，论政还当戒牝鸣。漫道新雏力犹弱，养成拟赛斗场争。
月令七十二候诗 十二月小寒节三候 其六十七 雁北乡
作者：弘历
朝代：清
体裁：七言律诗

名之阳鸟以随阳，曦御北移北乡当。已注意焉彼沙漠，行将别矣此潇湘。由来逆旅原无定，设曰攸居曷有常。桃李园中春夜宴，李青莲句岂为狂。
月令七十二候诗 十月小雪中三候 其五十八 虹藏不见
作者：弘历
朝代：清
体裁：七言律诗

雨过天晴馀水气，日光相射彩虹披。每于夏出原为惯，谓曰冬藏颇觉迟。何处应真成道去，更传仙侣设桥移。霁霄举目都无见，尽洗烦言却合宜。
月令七十二候诗 十月立冬节三候 其五十五 水始冰
作者：弘历
朝代：清
体裁：七言律诗

元冥司令气初凝，应候因之水始冰。才见流凘轻泛沼，旋看浮片已成凌。鱼游嫌此碍何至，狐听增他疑不胜。掬取最宜玉壶置，龙标佳句亦堪称。
月令七十二候诗 四月小满中三候 其二十二 苦菜秀
作者：弘历
朝代：清
体裁：七言律诗

气备四时当夏成，首阳采秀佐和羹。其甘如荠风人咏，非赤若珠颜氏评。作苦充肠宜旅客，微酸入口合书生。信能咬得其根者，卓荦何妨百事营。
月令七十二候诗 四月立夏节三候 其十九 蝼蝈鸣
作者：弘历
朝代：清
体裁：七言律诗

二物讹为一物鸣，蝼蛄蝼蝈异形成。未曾精考礼月令，遂致谬传夏小正。蛄自能飞艰上屋，蝈惟知伏喜依坑。每当望雨倾听际，偏厌藏泥不作声。
月令七十二候诗 正月立春节三候 其一 东风解冻
作者：弘历
朝代：清
体裁：七言律诗

一阳子半已初生，论节应从元继贞。底识立春标岁始，试看解冻拂风轻。訚訚欲暖凘徐泛，习习为条波细呈。育物对时羲象著，登台何以乐吾氓。
月令七十二候诗 正月雨水中三候 其四 獭祭鱼
作者：弘历
朝代：清
体裁：七言律诗

物生孰不性灵含，海獭知春视亦眈。度水因之为曲穴，祭鱼遂尔取深潭。围陈乃似习乎礼，狠斗依然败以贪。何事简编列书几，寓言仍复有樊南。
月兔
作者：弘历
朝代：清
体裁：七言绝句

月中玉兔日金鸡，卯位东方酉位西。综错阴阳交离坎，张衡灵宪岂无稽。
月兔
作者：弘历
朝代：清
体裁：七言绝句

月兔爰爰桂树边，广寒轮廓遍三千。岂知放眼青天外，极大圆中一小圆。
月台
作者：弘历
朝代：清
体裁：七言绝句

东则月台似米家，桂轮弦望定无差。偶吟亦自慎冲阙，那肯颠言诩露华。
月台
作者：弘历
朝代：清
体裁：五言律诗

为爱颠翁语，假山筑月台。锤峰如挂矣，渤海早升哉。千古文章镜，四时景物胎。循名微惭者，曾未一登来。
月台
作者：弘历
朝代：清
体裁：七言绝句

假山之上石台迥，曰取山高台更高。总为眺瞻先得月，无穷人欲致人劳。
月台
作者：弘历
朝代：清
体裁：七言绝句

假山虽有月台名，草置宁同十产成。既不常来来便去，几曾银魄对其明。
月台
作者：弘历
朝代：清
体裁：七言绝句

假山高下叠峰嵏，左首平台正向东。却以园西宴灯火，孤他佳句米南宫。
月台
作者：弘历
朝代：清
体裁：七言绝句

叠石为山路不长，月台重肖米襄阳。限于地异平湖好，登望微嫌似面墙。
月台
作者：弘历
朝代：清
体裁：古风

天一取阁式，文津实先搆。月台及西山，米帖符邂逅。此即肖文津，诡石堆奇岫。亦复有月台，祇欠西山觏。然月自升东，山有无奚疚。淰淰丽新春，朗朗辉诸宿。相映古人书，胁窟谁曾透。
月台
作者：弘历
朝代：清
体裁：七言绝句

小筑平台㠎嶪间，每延壁满与钩弯。西楼灯火厌繁盛，未及冰光清且閒。
月台
作者：弘历
朝代：清
体裁：七言绝句

效米襄阳作月台，石栏方坻驾崔嵬。即今海涌上元月，笑我何曾一陟来。
月台
作者：弘历
朝代：清
体裁：古风

文源之阁有玲峰，八十一穴胜米老。此文津虽偶阙其，假山石态却苍好。西山况复是真山，真假因缘相值巧。米家范氏两兼奇，而更御园所欠少。最爱锤峰倚玉镜，登台欣每得于早。上下千古横八方，赢彼希逸资探讨。
月台
作者：弘历
朝代：清
体裁：七言绝句

月台东向得于先，初度冰轮倍觉妍。设以襄阳帖相较，枪毫尚自逊其颠。
月台
作者：弘历
朝代：清
体裁：七言绝句

月台意寓南宫米，却是从来未一登。既念登台须入夜，游当秉烛岂相应。
月台
作者：弘历
朝代：清
体裁：七言绝句

来惟清昼弗宵来，月自月仍台自台。隐虑颠翁似舍笑，笑斯搆筑若为哉。
月台
作者：弘历
朝代：清
体裁：七言绝句

石麓东头搆月台，广寒宫殿映遥开。谩訾杜撰成粉本，原自襄阳帖里来。
月台
作者：弘历
朝代：清
体裁：七言绝句

缀景平台据上层，石梯叠砌亦崚嶒。入宵无处不见月，昏黑崎岖率懒登。
月台
作者：弘历
朝代：清
体裁：七言绝句

缀景月台效米为，几曾攀陟屡登之。若论三五烟花夕，恐彼颠翁未肯斯。
月台
作者：弘历
朝代：清
体裁：七言绝句

西则趣亭东月台，奇情各占俯崔嵬。上元灯火辉不夜，助景宁须藉此来。
月台
作者：弘历
朝代：清
体裁：七言绝句

西则趣亭东月台，阁前缀景枕崔嵬。陡思健笔襄阳米，书法于予何有哉。
月台
作者：弘历
朝代：清
体裁：七言绝句

阁侧假山号月台，玲珑石上据葳嵬。团团真是明如镜，照彻古今祗此哉。
月台
作者：弘历
朝代：清
体裁：七言绝句

高无寻尺宽三笏，缀景何妨亦号台。相映锤峰胜于古，望舒镜不待奁开。
月台口号
作者：弘历
朝代：清
体裁：七言绝句

不盈十笏俯嶙峋，也可称台望月轮。大似襄阳帖中句，却无甘露炫时人。
月夜山游四首·其一
作者：弘历
朝代：清
体裁：七言绝句

高台延月月已上，策马聊为汗漫游。同是广寒明境里，岂殊云海泛虚舟。
月夜山游四首·其三
作者：弘历
朝代：清
体裁：七言绝句

松涛石瀑空中听，蔓壑枝峰镜里寻。识得晦原有明趣，更于何处觅尘心。
月夜山游四首·其二
作者：弘历
朝代：清
体裁：七言绝句

涧叶岩葩态尽藏，缓过珠勒静闻香。千秋欲问载月客，此景曾知在此乡。
月夜山游四首·其四
作者：弘历
朝代：清
体裁：七言绝句

夜山真觉静而佳，不害端知鹿可偕。出谷携将林杪月，兰舟原待水之涯。
月夜泛湖即景成什·其一
作者：弘历
朝代：清
体裁：古风

绪云傍晚徂，碧天净如洗。望前䨲早升，玉轮将满矣。烦暑倏已蠲，爽风縠纹起。良宵不可孤，兰舟泛逦迤。素綵流入怀，澄神契无始。
月夜泛湖即景成什·其三
作者：弘历
朝代：清
体裁：古风

流连爱景光，夏夕已秋意。蛩声飒岸边，萤火流空际。先节虽惬赏，促序仍深思。试看碾冰轮，晷影移渐次。明当三五团，十二时权迟。
月夜泛湖即景成什·其二
作者：弘历
朝代：清
体裁：古风

无始即此月，今宵如去年。达观实一致，所遇殊犁然。禾黍慰望岁，兵戈罢筹边。遣暇良云可，况逢清景妍。然所戒满盈，未敢效流连。
月夜泛舟
作者：弘历
朝代：清
体裁：五言律诗

晚凉微雨过，载月泛兰舸。柳度朦胧影，窗摇潋滟波。光因秋近皎，诗向望中多。风送清香细，依稀数点荷。
月夜泛舟
作者：弘历
朝代：清
体裁：七言律诗

月宇兰漪暑气藏，轻舟偶泛晚风凉。不知今夕是何夕，可爱天光接水光。蝉有清音宜静境，荷无艳味祗真香。鸥汀鹭渚萦回处，间出渔歌引兴长。
月夜泛舟
作者：弘历
朝代：清
体裁：五言律诗

泛月开轻舫，微风送棹歌。一轮悬玉镜，千叠涌金波。鱼跃蘋花动，萤流烛影过。犹闻箫鼓急，别殿按云和。
月夜泛舟·其一
作者：弘历
朝代：清
体裁：七言绝句

落晚西山紫照来，浮空东沼绿船开。去年北塞山庄月，一例南风喜共陪。
月夜泛舟·其三
作者：弘历
朝代：清
体裁：七言绝句

乍见流萤辉暗草，更听蟋蟀试初吟。已知颇有清秋意，未识谁怀宋玉心。
月夜泛舟·其二
作者：弘历
朝代：清
体裁：七言绝句

月色波光相与清，花潭竹屿几逢迎。寄言弄棹宁须缓，掞藻风前属未成。
月夜泛舟书怀
作者：弘历
朝代：清
体裁：古风

下杵犹馀晖，澄瀛早延爽。微风不作波，半魄已露象。青雀耐可泛，素景呈俯仰。周游御湖中，弗约来与往。苍然才觉晦，皓兮益看朗。震旦一天下，所照那计广。滇南祇此光，军营系遐想。
月夜泛舟杂咏·其一
作者：弘历
朝代：清
体裁：七言绝句

雨过河源爽气鲜，游龙恰待液池边。月光波态皆如旧，瞥眼流阴又一年。
月夜泛舟杂咏·其三
作者：弘历
朝代：清
体裁：七言绝句

苍茫暮景暗遥山，桡泛澄瀛偶趁閒。蛩响萤光纷曲岸，秋消息已到人间。
月夜泛舟杂咏·其二
作者：弘历
朝代：清
体裁：七言绝句

停杯问岂李太白，憩榭玩殊谢惠连。可识玉娥都不管，光明万劫界三千。
月夜游湖作歌
作者：弘历
朝代：清
体裁：古风

天下不少名山与名水，二者兼之应鲜矣。即有兼者路途遥，无因游奕而往就之理。塞外避暑斯山庄，去京不过四百里。山明水秀萃美善，况逢佳夕中旬始。傍晚暑退爽风来，轻霞影缀月轮绮。须臾片影亦消尽，逮望冰匡碧波委。木兰舟，桃花纸，延缘拈咏兴无已。举头蟾魄渐西移，寓意不留颇似此。
月夜游湖四咏 其一 山月
作者：弘历
朝代：清
体裁：七言绝句

山峰一带有低高，低处轮团高半韬。稍待飞升云汉表，谁能特地掩分毫。
月夜游湖四咏 其三 林月
作者：弘历
朝代：清
体裁：七言绝句

塞中何处不丛林，最喜偨池傍碧浔。每自度疏见寥朗，更因入密悟深沈。
月夜游湖四咏 其二 湖月
作者：弘历
朝代：清
体裁：七言绝句

溶溶塞水汇成湖，也有金波一片铺。已自清凉欣少见，何须谩说御园孤。
月夜游湖四咏 其四 舟月
作者：弘历
朝代：清
体裁：七言绝句

凌波青雀起平台，座里银蟾觌面来。岸转峰回无不共，直疑飞驾上蓬莱。
月夜闻蛩
作者：弘历
朝代：清
体裁：古风

漾舟逗星渚，凄吟发露坡。塞夕已飒沓，塞月犹婆娑。欧阳赋未就，是声来则那。嫠妇怨别离，孤客悲蹉跎。于我何有焉，也觉秋怀多。
月夜闻蛩
作者：弘历
朝代：清
体裁：古风

过望月上迟，团轮已微欠。清光则依然，轻舟耐可泛。沿缘沙岸边，唧唧闻再三。闻声不睹形，岸草凄迷暗。而我非欧阳，五字亦吟掞。
月宇杂咏 其一 新月
作者：弘历
朝代：清
体裁：七言绝句

夜明三日见哉生，碧汉寥寥凑朗晴。虽是西倾倏飞下，迎人意已几分清。
月宇杂咏 其七 松月
作者：弘历
朝代：清
体裁：七言绝句

倚岩老干自槎枒，隔浦看来远亦嘉。却入一丸金弹子，䙰褷惊起露栖鸦。
月宇杂咏 其三 望月
作者：弘历
朝代：清
体裁：七言绝句

日日看来忽就圆，问谁能解是因缘。玉轮解以初无识，如是亏盈任转旋。
月宇杂咏 其九 荷月
作者：弘历
朝代：清
体裁：七言绝句

香风拂拂面前过，俛视船行过浦荷。底是夜来花尽敛，水仙应是姮娥舟。
月宇杂咏 其二 弦月
作者：弘历
朝代：清
体裁：七言绝句

渐移东向渐光明，弓样还疑羿待抨。窃药奔来千万载，似犹回顾未忘情。
月宇杂咏 其五 溪月
作者：弘历
朝代：清
体裁：七言绝句

一条银线系珠浮，遂与沿缘试泛舟。湖水宜宽溪岂窄，绝无拣择祗随流。
月宇杂咏 其八 竹月
作者：弘历
朝代：清
体裁：七言绝句

舟过竹埭且教停，散玉摇金无定形。说偈何须参指上，一时息虑合清冥。
月宇杂咏 其六 瀑月
作者：弘历
朝代：清
体裁：七言绝句

飞泉飞月两参差，至动中全至静期。辋水沦涟光上下，却殊摩诘作书时。
月宇杂咏 其十 月
作者：弘历
朝代：清
体裁：七言绝句

舟行岸转镇相随，左右有之无不宜。放眼青天寰海外，乘桴讵止木兰斯。
月宇杂咏 其十一 岸月
作者：弘历
朝代：清
体裁：七言绝句

湖游罢亦泛溪回，近岸低看树影皑。乍听蛩吟出草际，秋声谁使逼人来。
月宇杂咏 其十二 斋月
作者：弘历
朝代：清
体裁：七言绝句

徘徊月宇薄言归，开著云窗映碧帏。小试清欢太康戒，敢忘粥粥此宵衣。
月宇杂咏 其四 湖月
作者：弘历
朝代：清
体裁：七言绝句

御湖围廓寻常识，入夕冥冥顿觉遥。俯察仰观非二体，欲伸手掬镜璇霄。
月官
作者：弘历
朝代：清
体裁：古风

月官依次选，冢宰司其事。虽殊山公启，而却弗滋弊。较资届选者，材原不一致。缺亦有繁简，是在量其器。量器权付人，又恐沸物议。杂职品既微，亦无甚关系。县令父母官，有民人社稷。是宜亲品阅，来引见有例。就其缺繁简，视其材次第。时有相调用，或即教官置。彼或称抱屈，亦无辞以对。向作改教诗，率已宣其义。皮相固已差，弗尽心差倍。每当月选班，中多佼佼辈。年力胥可用，则为之满志。设遇一班中，劣多优罕值。其日心不快，而亦乏别计。是即用人苦，长言申吾意。
月宜室口号
作者：弘历
朝代：清
体裁：七言绝句

月自宜人人入室，如何虚室独当之。却疑生白者致语，恒此银蟾宜合谁。
月波楼·其一
作者：弘历
朝代：清
体裁：七言绝句

湖楼筑过十年馀，以不频来到若初。少暇那辞孤负此，偶游仍觉忸怩予。
月波楼·其二
作者：弘历
朝代：清
体裁：七言绝句

两字分明额月波，几曾月夕一经过。楼如有识欲致问，千顷涌金趣若何。
月波楼二首·其一
作者：弘历
朝代：清
体裁：七言绝句

团圞宝月印波心，殊胜光明契净深。却是春宵秋夕下，几曾揽景一登临。
月波楼二首·其二
作者：弘历
朝代：清
体裁：七言绝句

月自光华波自宽，佳名雅合署楼端。由来出想当然耳，饶是晓蟾几度看。
月波楼口号
作者：弘历
朝代：清
体裁：七言绝句

波光月色会清遒，消受八窗永一楼。隔岁偶来吟七字，输他横议任谁留。
月波楼口号
作者：弘历
朝代：清
体裁：七言绝句

湖上层楼号月波，月波之趣竟如何。偷閒来亦片时去，佳景终难一揣摩。
月波楼口号
作者：弘历
朝代：清
体裁：七言绝句

玉界楼台学广寒，庭枝都拟桂枝攒。月波自是月波好，笑我曾无一度看。
月波楼得句
作者：弘历
朝代：清
体裁：七言绝句

想像冰轮蘸影空，曾无一夕宿楼中。昨朝目击延真赏，宁不于斯想像同。
月波楼戏题
作者：弘历
朝代：清
体裁：七言绝句

月印波乎波印月，其间定语孰能成。偶来不暇煖席去，亦虑难为宾主评。
月波楼鉴远堂之后为月波楼登楼则后湖之水在我几席月夕涌金荡漾堤影苍茫几不知为前后湖矣
作者：弘历
朝代：清
体裁：七言律诗

因迥为楼号月波，月波妙处会心多。前湖水合后湖水，镜里娥分轮里娥。对影凭参李白句，驻晖谁藉鲁阳戈。涌金闻说馀杭好，拟待明春较若何。
月选
作者：弘历
朝代：清
体裁：七言律诗

月选明扬对广廷，听无声复视无形。每逢济济目为朗，设遇庸庸志弗宁。祗量缺之殊繁简，酌移人以寓调停。为君难此一端耳，诗示后来聪乃听。
月露风云四咏 其一 月
作者：弘历
朝代：清
体裁：七言律诗

三千世界有三千，曰不圆然本体圆。警阙示冲惟懿德，应潮离毕协神权。春江花夜诚小矣，桂树霓裳实诞焉。设以箕畴省卿士，吾殷朗照在真贤。
月露风云四咏 其三 风
作者：弘历
朝代：清
体裁：七言律诗

节政犹应理八风，大都所遇致难同。送帆顺逆殊憎喜，徵德时恒别圣蒙。异域占之为向背，骚人讽以较雌雄。春园才喜擘千紫，转瞬还看落万红。
月露风云四咏 其二 露
作者：弘历
朝代：清
体裁：七言律诗

地气蒸为天露滋，瀼瀼泽物本无私。被兰在棘宁为择，降竹披松亦待时。虚受允应思助海，饰祥何必诩如脂。毛诗若咏蒹葭采，水涘方怀所谓伊。
月露风云四咏 其四 云
作者：弘历
朝代：清
体裁：七言律诗

触石浮天聚复分，非烟非雾蔚氤氲。纪官书瑞何容意，垂雨放旸岂据勋。绝迹行空符妙道，无心出岫是佳文。连篇积案弗关要，李谔箴言迥轶群。
有以颐养精神为言者诗以示之
作者：弘历
朝代：清
体裁：七言律诗

岂论中禁外营间，肯放身心少趁间。太弊精神纵鲜益，只耽安逸足为患。吟诗习射随常课，吏治民依切已关。强制不生一念者，片时念亦有千般。
有所思
作者：弘历
朝代：清
体裁：古风

人谁无所思，我思实难副。绥丰既思屡，仍思遍宇宙。思贤供庶职，更思育俊秀。思政底平康，保泰思永守。思民免饥寒，而更思殷富。思雨雨艰致，思旸旸鲜凑。凡此种种思，往来方寸逗。思多忧故多，白发安辞糅。
有所思
作者：弘历
朝代：清
体裁：古风

我思虞廷应无面从人，重华何事犹谆谆。大智若愚，大诈若忠。动云孤立，宁无暗同。昔亦登泰山，巃崇压齐甸。一指横目前，咫尺不可见。观火实易，观人实难。逆诈讵可，先觉称贤。蒿目茫茫心为寒。
有暇
作者：弘历
朝代：清
体裁：七言绝句

有暇芸编绨几披，果然乐此不为疲。一端独异渊明者，求解殷勤欲去疑。
有真意斋·其一
作者：弘历
朝代：清
体裁：七言绝句

了识岩轩峭茜中，依然昨岁此薰风。兹来真意又何属，城外山田润绿芃。
有真意斋·其二
作者：弘历
朝代：清
体裁：七言绝句

因思意自心所发，心所发应无不真。真矣如何更云有，笑呼全主作全宾。
有真意轩
作者：弘历
朝代：清
体裁：七言绝句

俯仰风行与水流，太空落落祇清浮。咄哉真意固如是，岂在寻常色相求。
有真意轩
作者：弘历
朝代：清
体裁：古风

入谷有苍山，望林无绿树。林谷环抱间，书轩于此遇。窗明受曦温，架馥贮竹素。故是避暑庄，斯则向阳处。飒景雅宜人，流阴亦堪悟。
有真意轩
作者：弘历
朝代：清
体裁：七言律诗

多时西峪弗经游，山径行舆路不脩。喜是林间恒见鹿，幸游松下未鸣驺。岩轩帘轴堪延望，绳榻书翻辄小留。默会云何真意在，一天风物总殷秋。
有真意轩
作者：弘历
朝代：清
体裁：五言律诗

峣轩隐重翠，是日叩林关。据榻来凉籁，捲帘入碧山。抚题思旧历，摘句伴今閒。真意有何处，知于松石间。
有真意轩
作者：弘历
朝代：清
体裁：古风

开我今秋窗，拂我昨年席。历历有今昨，碧空乃无迹。刬土缘构轩，土已变石壁。云散不觉欠，云来不觉益。咄哉均戏论，真意非语默。
有真意轩
作者：弘历
朝代：清
体裁：七言绝句

心之发者名为意，意即心宁有假真。理与欲如失克复，毫釐千里慎其甄。
有真意轩
作者：弘历
朝代：清
体裁：古风

意之有真与无尽，两处名轩皆始吾。圣经自幼读之熟，曰必诚耳自欺毋。然而有真及无尽，亦可注此非虚诬。未发之中即无尽，发而中节有真乎。中庸要亦弗外是，践履未臻增惭夫。设云山水示其意，岂知我哉诚殊途。
有真意轩
作者：弘历
朝代：清
体裁：古风

意祗在心中，而曰轩真有。轩实在心外，本末倒置否。无心讵有轩，一二难分剖。心之真为授，轩之真为受。觅意竟何是，如是言之偶。
有真意轩
作者：弘历
朝代：清
体裁：古风

意者心之旌，真者伪之宰。意苟真是托，那为伪所殆。圣经言正心，其先诚意在。诚斯无不真，岂复外物待。然则命此轩，固非因�㠑。
有真意轩
作者：弘历
朝代：清
体裁：五言律诗

最喜山深处，兼来夕霭时。翠峰非假色，红叶是新枝。土斸久成石，松乔下长芝。既云真意有，拈咏复何为。
有真意轩
作者：弘历
朝代：清
体裁：古风

有自无中生，真乃假之对。皆属意所为，宾主宁当背。轩曰有真意，倒置义似晦。寻思可别解，空空室何碍。于意尚不居，岂知有真在。而我即景吟，是谓游物内。
有真意轩
作者：弘历
朝代：清
体裁：古风

本以山林有真意，成轩即用是题名。然而太古山林，此名之有无那系情。山惟恒峙林自静，觅意了不得其萌。识之仍由人意耳，我意实不在此，惟在四海之民生。
有真意轩
作者：弘历
朝代：清
体裁：七言律诗

秀起昨年初搆堂，入从西峪路微长。山凹一曲宜憩步，松下数楹恰受凉。小许底须较大许，机忘亦自并言忘。云容峰态标真意，总在狭中委宛藏。
有真意轩
作者：弘历
朝代：清
体裁：五言律诗

秋轩径入深，秋宇落峰阴。静趣惬幽赏，馀閒又偶临。林疏山露骨，溪净水澄心。意欲寻真者，须来此处寻。
有真意轩
作者：弘历
朝代：清
体裁：五言律诗

窅映山谷处，葱胧林树间。自然稍位置，雅喜足萧閒。画格当秋叠，琴音过雨潺。问予真意托，恒是忆民艰。
有真意轩
作者：弘历
朝代：清
体裁：七言律诗

西峪幽居来往经，今年却是此初停。为欣斋额有真意，复讶山容无定形。坐爱向阳成永久，观惟忘物得清宁。千林落尽红兼紫，祗剩岩松罨户青。
有真意轩
作者：弘历
朝代：清
体裁：古风

西峪路必经，相过遂成憩。轻舆岂复劳，肩者未容恝。一以畅予怀，一以息彼弊。山庄本仙境，何处不佳致。廓然五间屋，足受万物备。林风奏清凉，岩云幻阴霁。即景得奇遭，是谓有真意。
有真意轩
作者：弘历
朝代：清
体裁：七言律诗

过雨山蹊湿弗尘，又非作泞宛堪循。到来忽已成隔岁，会得居然值此辰。云纵晦明宁是幻，轩无刻画祇惟淳。欲知真意应何托，时不忍忘曰爱民。
有真意轩
作者：弘历
朝代：清
体裁：古风

选胜搆岩轩，久矣额真意。曰真已属多，那更有无计。是诚算海沙，应致达人议。而仍弗自省，即景吟五字。
有真意轩
作者：弘历
朝代：清
体裁：七言绝句

造物生机漙弗繁，有如时景对山轩。试看涧树岩花际，何一而无真意存。
有真意轩书会意
作者：弘历
朝代：清
体裁：古风

真意自在心，是轩名因外。外莫过山林，山林岂有会。竖峰及横岭，叠青与摇籁。彼讵能自知，而意更何在。然频论有无，笑吾意久怪。
有真意轩作
作者：弘历
朝代：清
体裁：古风

曰无已居有，曰有定归无。无与有胥幻，孰究为真与。复置意其间，岂不逾远乎。内外额轩异，同耶轩笑吾。
有真意轩叠去岁韵
作者：弘历
朝代：清
体裁：古风

若论意之真，不在无和有。有无即色空，相对胥成否。曰妄已属多，云真益难剖。居然以名轩，知轩笑弗受。五字学佛言，拈毫如是偶。
有真意轩口号
作者：弘历
朝代：清
体裁：七言绝句

一无一有殊南北，两处恒教题句频。于有无中每致辩，却令意转失其真。
有真意轩戏言
作者：弘历
朝代：清
体裁：古风

真与假相对，有及无互形。有真则无假，孰所孰为能。二念既纷投，四事胥幻称。曰意复曰轩，豪釐千里争。是则题乃失，吾失吾戏评。
有真意轩歌
作者：弘历
朝代：清
体裁：古风

白家少傅乐府章，曾云人心不可防。是盖叹其鲜真意，徒称心赤言如簧。此轩谓之真意有，实因山深蔽林薮。山虽深而林虽蔽，屧步以至，山容林态无不毕露从人取。是即有真意，而无所藏，试问人情，可能似此否。
有真意轩识意作歌
作者：弘历
朝代：清
体裁：古风

有真意与无尽意，一在塞苑一昆湖。曰有曰无视若异，其实一意本不殊。真之为有近山耳，尽之谓无邻水乎。山水之趣会以意，意弗在他原在吾。复思真为幻之对，尽则大乖其恒模。如是炙毂辨难悉，高轩笑成糟粕徒。
有真意轩释义
作者：弘历
朝代：清
体裁：古风

惟意所包广，已与物胥同。内则情为发，外则形为容。具善亦具恶，曰偏及曰中。试以一言该，有真乃大公。圣经早申训，诚亶真之宗。
有鹿五章章四句
作者：弘历
朝代：清
体裁：四言诗

有鹿育麑，于原之隰。既坼既副，不能卒起立。（一章）有鹿育麑，于隰之苹。旋起踉跄，见人兀不惊。（二章）鹿匪不惊，为顾其子。子始学步，不能远去。（三章）麑始离怀，知亲其母。舐之触之，以煦以乳。（四章）诗何云乎，以兴以观。阮藉猖狂，有警世言。（五章）
朕御极十年蒙上天眷佑海宇乂安藏有馀积特下诏赐蠲丙寅年直省正赋以昭勤恤民隐之意非沽惠也因纪以诗
作者：弘历
朝代：清
体裁：古风

维天作君师，继序抚八埏。国本云何培，端惟育黎元。我朝戴帝贶，声教讫海堧。三圣丕显承，垂裕我后昆。小子实德凉，幸得蒙业安。兵戈偃四方，熙和今百年。水旱虽时有，恩膏曾未屯。纵免填沟壑，岂乏叹饥寒。左藏既赢积，况无侈费繁。古人亦有言，宜藏富于民。苍赤被休息，户口日以蕃。念彼维正供，几经催科烦。闿泽以时降，十行大诏颁。讵惟赐半租，更复遍九寰。宿昔读鲁论，博施圣所难。匪徒行小惠，蕲获万民欢。但觉损益道，其机实循环。上盈斯下绌，既富教可言。嗟我良有司，勤求化民权。所望闾阎间，风俗渐还淳。
朕恭谒祖陵至敖汉睹此岩悬水跳珠琮琤蒙古游牧地所少也因名此水为玉瀑而系以诗
作者：弘历
朝代：清
体裁：古风

椒列巘，点丹枫，树色烟容绿间红。始信人间无玉阙，水晶帘内水晶宫。却笑拘墟李谪仙，匡庐当目便茫然。飞流讵止三千尺，绝胜银河落九天。沈沈碧潭毛发寒，琮琤不断仙佩珊。浑如白傅歌中句，大珠小珠落玉盘。清渫萦回受复斟，忘筌坐对可观音。何须隐约求弦指，已写成连山水心。玉名名瀑玉谁名，名相由来总现成。逝者如斯来不舍，长怀尼父在川情。
朕既藏历代帝后名臣像于南薰殿为文以记之并成是诗
作者：弘历
朝代：清
体裁：五言律诗

写照应非古，羲轩谁所传。俨兹瞻日角，敬与保天全。暑雨宁侵幌，薰风尚入弦。睪然兴景仰，筹治勉勤乾。
朕读皇祖御制清文鉴知我国初旧俗有取鹿尾氄毛缘袖以代金线者盖彼时居关外金线殊艰致也去秋塞外较猎偶忆此事告之先皇后皇后即制此燧囊以献今览其物曷胜悼怆因成长句以志遗徽
作者：弘历
朝代：清
体裁：七言律诗

练裙缯服曾闻古，土壁葛灯莫忘前。共我同心思示俭，即兹知要允称贤。钩绦尚忆椒闱献，缜致空馀綵线连。何事顿悲成旧物，音尘满眼泪潸然。
朗公石
作者：弘历
朝代：清
体裁：七言律诗

灵岩西路远瞻东，石丈魁然见朗公。谁辨是一还是二，谩云非色亦非空。无妨雪积彻骨冷，也识春回满面融。云表如闻可公语，于斯疑似可能同。
朗公石歌并为图
作者：弘历
朝代：清
体裁：古风

玉符东麓卓立峰，图志犹称是朗公。人尽云然胡独不，飘飘合掌行云空。又如达摩面岩壁，复传曾有点头石。一之为甚可再乎，初祖生公笑可惜。兴来为写朗公貌，三鬣何曾求曲肖。眉毛拖地至今然，海月团团镜光照。
朗吟阁
作者：弘历
朝代：清
体裁：七言律诗

画阁云楣圣藻书，题名犹在我生初。尔时海阔天空意，厥后朝乾夕惕居。空色佛诠付茫若，治安道要正惭如。孩提常此闻诗礼，石火流阴越感予。
朗心楼
作者：弘历
朝代：清
体裁：七言绝句

窗延爽籁座凌虚，偶坐惟因几暇馀。北俯液池澄到底，印来秋月朗相如。
望万松寺未至
作者：弘历
朝代：清
体裁：七言绝句

青云罗落化人居，知有奇峰罨碧疏。我马已劳不到可，由来兴亦欲留馀。
望上方寺未至·其一
作者：弘历
朝代：清
体裁：七言绝句

上方犹在云深处，游兴已阑罢弗登。我固乘舆舆者步，众劳一逸岂相应。
望上方寺未至·其二
作者：弘历
朝代：清
体裁：七言绝句

志一气从闻已熟，高年究怯陟崎岖。遄飞逸兴松寮侧，抚景成吟夫岂殊。
望上方寺未至寄题二绝句·其一
作者：弘历
朝代：清
体裁：七言绝句

半天云罩已弗登，其下上方犹上层。立字安名那有定，问谁为所问谁能。
望上方寺未至寄题二绝句·其二
作者：弘历
朝代：清
体裁：七言绝句

竺庵旧识隐嵯峨，兴到何殊梯几哦。设向高峰徵到点，笑斯拈韵又为多。
望云净寺未至
作者：弘历
朝代：清
体裁：七言绝句

精蓝才隔碧峰隈，是日春云晶宇开。横遍竖穷归一净，孰为去者孰为来。
望云罩寺未至·其一
作者：弘历
朝代：清
体裁：七言绝句

春云敛尽紫烟凝，竺宇遥瞻最上层。结念属霄胜全揽，不须策马更重登。
望云罩寺未至·其一
作者：弘历
朝代：清
体裁：七言绝句

绝顶开云寺不藏，绿松天外见红墙。便同竺阁凭虚坐，那更攀梯往上方。
望云罩寺未至·其二
作者：弘历
朝代：清
体裁：七言绝句

凌霄戍削紫芙蓉，途半非关兴已慵。天驷不妨善腾踔，多人春马弱悬峰。
望云罩寺未至·其二
作者：弘历
朝代：清
体裁：七言绝句

定光塔影迥凌虚，便是金刚演六如。何必登峰当造极，大都兴欲有留馀。
望云罩寺未至二首一韵·其一
作者：弘历
朝代：清
体裁：七言绝句

招提犹在万峰巅，塔影遥瞻一笋然。为是云容将作雪，且回登眺待他年。
望云罩寺未至二首一韵·其二
作者：弘历
朝代：清
体裁：七言绝句

寺楼曾坐俯层巅，纵即重临亦袛然。太古以来便有此，向人岂复计时年。
望云罩寺未至寄题·其一
作者：弘历
朝代：清
体裁：七言绝句

云罩何曾云罩之，分明簪影望中披。最高意懒鸣鞭上，昔日今时有所思。
望云罩寺未至寄题·其三
作者：弘历
朝代：清
体裁：七言绝句

佛殿前头楼俯空，平临蓟野望无穷。云窗阿那凭栏处，飞兴清吟想像中。
望云罩寺未至寄题·其二
作者：弘历
朝代：清
体裁：七言绝句

上山犹可下山难，身历得因屡据鞍。万事大都还若此，一时有会识其端。
望云罩未至
作者：弘历
朝代：清
体裁：七言绝句

非虞高处不胜寒，身到何如望里看。一步未劳才举目，拈题已在白云端。
望冠峰亭口号
作者：弘历
朝代：清
体裁：七言绝句

未能分日作游遨，亭子冠峰望里高。或曰肩舆亦可到，彼人子也岂无劳。
望凤凰墩未至寄题
作者：弘历
朝代：清
体裁：古风

凤凰墩据湖中间，绣漪桥北舟路便。过桥恰值有风作，果然漪绣生波澜。榜人拮据齐邪许，视其意中颇畏难。长堤咫尺命拢岸，轻舆就陆如桥安。楼墩遥望拟蓬阆，长歌题寄同凭栏。却忆金陵名偶合，七言古律贻青莲。浮云蔽日寓深意，岂无似者吾惕然。
望医巫闾山三依皇祖元韵
作者：弘历
朝代：清
体裁：五言排律

回跸经平甸，远欣见翠蓉。己知北镇近，应谒古祠重。舜狩未传典，尧章永泐峰。望中悉路径，游处忆杉松。凭辇秋犹暖，晞峦云未封。由来钦故国，自昔重禋宗。庙貌新榱桷，神威护象龙。一时骋遥目，五字识虔胸。
望医巫闾山再依皇祖元韵
作者：弘历
朝代：清
体裁：五言排律

迎舆罨秀气，不异把芙蓉。得得行行近，葱葱郁郁重。犹嫌数里路，原识几层峰。岂是虚摹境，即当真抚松。幽州千劫镇，古庙万年封。肃拜申渊悃，明禋遵六宗。未瞻阙辟凤，已觉气为龙。一望纷吾慕，继绳敢懈胸。
望千山
作者：弘历
朝代：清
体裁：古风

我闻古来称奥区，必有名山为作镇。况兹辽阳实天府，羲经已兆帝出震。长白巫闾众所瞻，千山亦复高千仞。设在晋郊鲁甸间，太华泰岱应齐峻。我来谯邑揽形胜，南望㠝岏映青润。朝岚夕霭俨相接，峦光峰态如堪引。龙泉祖樾久闻名，灵迹相传半疑信。何时长啸眺沧海，千仞冈头衣始振。
望南城山
作者：弘历
朝代：清
体裁：七言绝句

古鄪城南耸碧峋，卜居养志乐訚訚。龙门如拟青云士，吾谓斯山善附人。
望双峰寺未至
作者：弘历
朝代：清
体裁：七言绝句

祗园罢去寄遥吟，遥见云岩翠郁森。到即不点点不到，双峰于此何容心。
望叶赫旧墟敬惟我太祖高皇帝以十三戎甲奋迹于此复雠服众遂成王业谨赋其事以示来许
作者：弘历
朝代：清
体裁：七言律诗

寒盟由彼义何甘，甲士当时祗十三。自是天心歆日角，几曾虎旅藉犀函。折冲底用称韩信，决策无须听耿弇。创业艰辛千古独，垂衣敢恃面临南。
望大房山作·其一
作者：弘历
朝代：清
体裁：七言绝句

大房亦号大防山，节谊阿谁示大闲。自是化工开辟了，即将此理训人间。
望大房山作·其三
作者：弘历
朝代：清
体裁：七言绝句

奥室幽燕昔所传，横峰侧岭势参天。金源陵阙馀荒迹，抚古能无一黯然。
望大房山作·其二
作者：弘历
朝代：清
体裁：七言绝句

迤逦巃嵷大岭长，云端北望郁苍苍。图经多半传荒诞，谁见仙人白玉堂。
望大房山作·其四
作者：弘历
朝代：清
体裁：七言绝句

闻有石经静琬传，�题一带接连延。峣峰晻濭兴云气，便冀为霖润大田。
望大房山作歌
作者：弘历
朝代：清
体裁：古风

太行连延西南来，千支万派纷纡回。房山于此独称峻，拔地秀拥金堂开。卢水带左拒马右，伏流不敢争溪走。我从长途直北望，茏葱佳气干牛斗。梵宫琳宇栖嵚嵜，辟邪瓦埋行殿基。春风万树花张锦，忆昔金源全盛时。半壁江山迹始发，海陵迁建实唐突。至今修葺剩二陵，其馀荒草寻飘忽。行将酹酒临寝园，昭德怀古予心存。圣人穹碑揭日月，拱读义尽休重论。
望大房山杂咏·其一
作者：弘历
朝代：清
体裁：七言绝句

设险王公守大防，奚如礼义固金汤。一家燕晋宁堪数，西界新开万里强。
望大房山杂咏·其三
作者：弘历
朝代：清
体裁：七言绝句

贞元遗迹不堪寻，压胜宁当神弗歆。伐许檄传千载笑，何殊校尉有摸金。
望大房山杂咏·其二
作者：弘历
朝代：清
体裁：七言绝句

峰集凤还穴伏龙，郁葱佳气望重重。上方寺与青霄近，仿佛犹闻云外钟。
望大房山杂咏·其四
作者：弘历
朝代：清
体裁：七言绝句

闻说仙人白玉堂，千秋纪述率荒唐。却看素积群峰表，酿得岚烟一谷凉。
望宝月楼未至口号一绝
作者：弘历
朝代：清
体裁：七言绝句

庆宵已过又中春，西宇眉痕掠影新。恰似高楼遥在望，祇应属目绛河滨。
望少林寺
作者：弘历
朝代：清
体裁：七言律诗

半天楼上开窗户，万笏丛中望少林。云际梵音常缥缈，松梢塔影自森沈。欣于所遇何空色，乐在其间足古今。笑我閒愁经半岁，何妨一晌空尘心。
望少林寺未入
作者：弘历
朝代：清
体裁：古风

适才别中盘，径欲往东竺。少林路所经，过弗入庵屋。身讵觉其慵，意固有所属。何处非大士，骨髓与皮肉。点到不重提，一时聊即目。
望山海关咏事
作者：弘历
朝代：清
体裁：七言律诗

自成悉众向东发，彼意欲擒三桂来。本以恨其要人失，乃因迎我大关开。连山连海势颇盛，九地九天策更恢。一战遂教天下定，贤王功绩缅殊哉。
望岱宗
作者：弘历
朝代：清
体裁：五言排律

百里齐南路，巍然望岱宗。乾坤惟一大，造物不双钟。特地扶摇上，倚天紫翠重。峛崺多已见，气象未前逢。变化真难测，形容杳莫从。早看肤寸合，希泽有孚颙。
望岱庙
作者：弘历
朝代：清
体裁：七言律诗

岱岳崇隆百里瞻，荅阳岱庙侐精严。礼官肃祀仪虽备，恭已忻翘敬倍添。居震德宏六子率，配天泽厚万方沾。心驰未觉云山隔，敢曰诚通冀福谦。
望岱庙
作者：弘历
朝代：清
体裁：七言律诗

自有苍精协震亨，崇祠象设始谁成。灵趋汉县群黎赤，事纪茅家三弟兄。香和岱云千仞合，钟传汶水十分清。凭舆朅尔驰遥睐，鳞绣郊原渐可耕。
望岱庙寄题
作者：弘历
朝代：清
体裁：七言律诗

泉林取路向西移，敬仰崇祠一念驰。作镇配天首五岳，居方出震佑嘉师。唐槐汉柏应依旧，秋月春风又几时。香帛太常依例遣，祈年惟是祷无私。
望岱庙有作
作者：弘历
朝代：清
体裁：七言律诗

翕河乔岳例驰香，告祀涓辰遣太常。讵止一时脩故典，都缘万姓吁明庆。配天作镇钦神德，与地无疆祝懿祥。汉柏轮囷嘉荫下，春风曾忆小徜徉。
望幕府山有咏
作者：弘历
朝代：清
体裁：七言绝句

茂弘幕府此开山，江北川原指顾间。亦祗划疆恃天堑，伯仁何诮楚囚潸。
望幕府山有咏
作者：弘历
朝代：清
体裁：七言绝句

过江建幕此山头，对泣曾经薄楚囚。可惜茂弘言固正，究何尝克复神州。
望徂徕
作者：弘历
朝代：清
体裁：古风

徂徕亦云巍，千秋镇齐鲁。北望比岱宗，拳石如培塿。马上看山色，云生山四宇。松年想何若，画意乃尔许。六逸怀竹溪，高风迷处所。
望徂徕作
作者：弘历
朝代：清
体裁：七言绝句

徂徕松早似牛山，孟子名言絜矩间。只有竹溪传六逸，不妨傲士此高閒。
望捷
作者：弘历
朝代：清
体裁：五言律诗

三年师旅开，实数不应猜。邪教轻由误，官军�复该。领兵数观望，残赤不胜灾。执讯迅获丑，都同逆首来。
望晴
作者：弘历
朝代：清
体裁：古风

两日刚快霁，一夜复密雨。江国虽其常，过甚亦致苦。询称弗碍麦，恐出慰我语。沟渠纵泄水，根黄一二睹。此岂非伤潦，即晴庶救补。到处均赤子，为之廑相辅。
望晴
作者：弘历
朝代：清
体裁：古风

喜晴才六日，愁霖复连朝。忆昨从香山，夹路看良苗。便雨未为害，况复滋新荞。云何肠展转，不解予烦焦。所虑在永定，漫堤筑未牢。此时不放晴，盛涨何时消。哀哉固邑民，风雨所漂摇。赈恤诏屡颁，补救心频劳。万户苟失安，九重岂足骄。晚来西北风，浮云碎欲飘。檐喜乾鹊鸣，池敛官蛙嚣。宜旸愿及时，南望心神翘。
望晴
作者：弘历
朝代：清
体裁：古风

大暑原值时行候，作霖实亦难免尔。一雨昼夜三日连，断续疾徐率未止。腻云欲散旋复聚，晦而幸明落更驶。山田易泄固不妨，所虑低田关以里。驰谕大吏问情形，更廑永定可循轨。徘徊露立亟望晴，万姓之忧切一已。阴金可畏乃若此，其穰未诚诚易水。
望晴
作者：弘历
朝代：清
体裁：古风

往岁夏五每望雨，今岁夏五乃望晴。所望虽殊愁则一，无非切切缘耕氓。谚云麦收三月雨，十年鲜遇喜有徵。黍高稻下亦齐种，青葱一律弥郊坰。迩来滞霖忽时作，骤看行潦满谷坑。芒种时过麦宜晒，雨多结穗虞回青。如已登盘不能食，更令饥者难为情。造物好生不如此，岂其吾意有满盈。怕听檐前淅沥声，斋居怵惕心靡宁。刘褒北风如可借，为吾驱彼愁云行。
望柏岩·其一
作者：弘历
朝代：清
体裁：七言绝句

春云之上见嶙峋，千古柏岩名尚新。问尔一峰秀何许，于中乃有浪仙人。
望柏岩·其二
作者：弘历
朝代：清
体裁：七言绝句

燕南壮士空传名，岂似文章天地英。一句吟安目无物，其雄应不减荆卿。
望柏岩山·其一
作者：弘历
朝代：清
体裁：七言绝句

独行数息底为奇，两句三年巧太迟。欲问浪仙诚例此，一生能得几章诗。
望柏岩山·其二
作者：弘历
朝代：清
体裁：七言绝句

虬枝虽瘦有精神，诗品居然为写真。当日不逢韩吏部，祗今谁识柏岩人。
望柏岩山咏贾岛
作者：弘历
朝代：清
体裁：七言绝句

少年曾说入沙门，儒行墨名那解论。设使不逢退之者，谁知岛瘦至今存。
望桃花寺
作者：弘历
朝代：清
体裁：五言律诗

疏山通鸟道，间树出精蓝。殿阁凝秋霭，川原静晓岚。钟声天半叩，塔影镜中涵。尚忆十年事，孤吟古柏南。
望水窦岩叠辛巳二绝句韵·其一
作者：弘历
朝代：清
体裁：七言绝句

水声二十年无休，山色一弹指尚浮。试觅东坡两题字，何曾石壁传风流。
望水窦岩叠辛巳二绝句韵·其二
作者：弘历
朝代：清
体裁：七言绝句

将曰欲休早未休，玉局双文仍涉浮。我偶望其水窦耳，窦乎水乎谁住流。
望法海寺
作者：弘历
朝代：清
体裁：五言律诗

兰若绝尘嚣，遐瞻散郁陶。树藏僧舍小，云截笋峰高。兴寄清秋迥，游耽净域豪。何当苍翠处，倚柏一挥毫。
望法海寺
作者：弘历
朝代：清
体裁：古风

雨后西山翠如洗，岚光浮座秀尺咫。似闻钟磬林外鸣，常有云烟峰半起。就中法海古精蓝，曾游记得禅关美。风戛松筠纷竽笙，霜酣槲桕垂红紫。旋开宝殿锁琅珰，法王狮座虔瞻礼。偶然游戏探曹溪，山僧为我参一指。今朝望里试重寻，昔犹非昔今岂是。眺远阁中一览时，由来不隔彼与此。
望海寺
作者：弘历
朝代：清
体裁：古风

寺建海河上，初来自丁亥。去岁再临兹，转眼复一载。海去此尚遥，溯河得望海。大士泯分别，如是观自在。斯行为巡齐，匪为津风采。便道成小憩，遂命维舟解。柳墅若有徯，分付回銮待。
望海寺
作者：弘历
朝代：清
体裁：七言律诗

波罗梵宇碧溪浔，恍似普陀紫竹林。即色不殊即空体，海河常送海潮音。到来门径宛相识，悟去慈悲没处寻。未得无心心合众，延禧祝嘏一真心。
望海寺
作者：弘历
朝代：清
体裁：五言律诗

津府近临海，寺因望海称。众诚一念合，永晏万年徵。摅敬春秋阅，祈安瞻礼仍。蒙恩真叠叠，抚已益兢兢。
望海寺
作者：弘历
朝代：清
体裁：七言律诗

海河侧畔建兰若，望海因之遂得名。大士如如不动念，众生个个仰慈情。聊缘路便驻舟憩，更䟎途长解缆行。柳墅去兹十馀里，置之停跸待回程。
望海寺瞻礼
作者：弘历
朝代：清
体裁：五言律诗

十载重言至，心空礼法王。光阴诚速速，相好自堂堂。清晏南和北，纷趋民与商。回思祝釐况，望海祗茫茫。
望海寺瞻礼作
作者：弘历
朝代：清
体裁：七言律诗

望海祗园临海河，隔年此复一相过。虽然缛节繁文禁，仍有衢歌巷舞罗。祗以祝釐合众志，遂因同悃礼三摩。普门无量慈悲愿，愿作筹添曼寿多。
望海峰三依皇祖元韵
作者：弘历
朝代：清
体裁：五言律诗

最迥东台处，精蓝别一方。可瞻壶与峤，奚论水和桑。日照峰先赤，教兴衣尚黄。外藩仰神道，祖烈耀荒茫。
望海峰再依皇祖元韵
作者：弘历
朝代：清
体裁：五言律诗

峰据东台迥，岧峣俯下方。几番阅火劫，一瞬视空桑。古寺业标白，西僧衣袒黄。沧溟祗杯水，眼底远茫茫。
望海峰四依皇祖元韵
作者：弘历
朝代：清
体裁：五言律诗

寺据东峰迥，廓然俯下方。并肩拟叶斗，纵目到榑桑。一揽赤县赤，永绥黄教黄。莫非继家法，兹正剪昏茫。
望海峰恭依皇祖元韵
作者：弘历
朝代：清
体裁：五言律诗

天半瞻兰若，钟声发上方。只疑查到汉，空说海生桑。积雪山皴白，经霜叶染黄。圣踪馀想像，云际辨微茫。
望源亭
作者：弘历
朝代：清
体裁：古风

四字勒石壁，分明曰望源。分来武列流，咫尺入水关。山庄诸水宗，溪涧沼湖沿。其外源更远，三百里堪论。举大足概小，庄中亦有泉。热河所以称，相资两不浑。究应此为重，圣鉴万古存。望源而未至，予愧增无言。
望源亭
作者：弘历
朝代：清
体裁：七言绝句

引来武列百馀里，初入山庄可号源。坐抚偶因喻以道，望之未见愧同言。
望源亭得句
作者：弘历
朝代：清
体裁：古风

三十六景皇祖题，泉源石壁此其处。山庄之水引武列，由此遵川放流去。庄外之源远难穷，庄内之源近斯据。泐壁圣藻四字垂，川上搆亭望源署。然我望源宁祗泉，七字试言源之故。世间万事胥有源，讵可偻指数以具。心法治法莫过钦，家法惟增仰而慕。
望瀛台未至
作者：弘历
朝代：清
体裁：五言律诗

乘爽临春耦，隔湖望趯台。非关常见置，耐可寄情回。松柏云标翠，画图镜里开。拟询发舟者，谁果到蓬莱。
望瀛台未至
作者：弘历
朝代：清
体裁：五言律诗

执豕修宫祀，储牛逮藉田。必躬伊古训，清跸以时旋。带水盈盈隔，凝云漠漠连。三壶疑在即，宛似望瀛仙。
望瀛台未至
作者：弘历
朝代：清
体裁：七言绝句

轻舆取路液池滨，目属南台栖碧峋。恰似蓬瀛居海上，许人望不许人亲。
望瀛台未至寄题其壁
作者：弘历
朝代：清
体裁：古风

御园宜夏日，亟图趁爽还。液岸度肩舆，过置咫尺间。著句题其壁，亦如亲历旃。试看昔亲历，所题奚殊焉。瀛台信瀛台，木石皆神仙。笑似掔腕人，可望不可攀。
望瀛洲亭子
作者：弘历
朝代：清
体裁：古风

骤雨过河源，碧天爽气来。落景照东宇，赤城赩崔嵬。非烟亦非云，如楼复如台。虹桥若可蹑，佺羡相追陪。亭子琳池西，望瀛名久哉。今朝乃领要，俨然见蓬莱。可望不可即，劳者非仙才。
望瀛洲亭子戏成三绝句·其一
作者：弘历
朝代：清
体裁：七言绝句

湖心搆舍规三岛，湖岸开亭号望瀛。标榜莫猜出想像，便真壶峤也虚名。
望瀛洲亭子戏成三绝句·其三
作者：弘历
朝代：清
体裁：七言绝句

东海金波一缕丝，须臾玉镜大千披。仙家日月迅如此，望彼瀛洲亦底为。
望瀛洲亭子戏成三绝句·其二
作者：弘历
朝代：清
体裁：七言绝句

早觉真痴鄙汉帝，那更幻乐羡唐臣。可知名利场中客，不是神仙队里人。
望玉峰塔未到
作者：弘历
朝代：清
体裁：古风

心远阁已玉峰半，塔犹峰顶欲登惮。适百里者半九十，方知此语真无间。一时骋目托遥思，扶栏拾级何然疑。肩舆坐看挥汗者，彼人子也劳奚为。
望玉泉山
作者：弘历
朝代：清
体裁：古风

我初游玉泉，云巘固已陡。今自香山看，如峛崺培塿。乃悟境无穷，学问戒株守。万殊理则然，扩充吾何有。
望白龙潭有作
作者：弘历
朝代：清
体裁：古风

戊戌夏初旱，命祷蒙神赐。因命鼎新祠，己亥亲诣寺。今春觉阙泽，亦差请雨吏。漠然竟无应，后乃四寸暨。旬馀复三寸，究未优渥遂。诚通或弗通，再三渎匪谊。近更炎暵增，渴望澍霖继。兹当过灵境，瓣香仍遣致。百神代天工，职在敷民惠。庶几霈甘膏，调幕惟滋愧。
望盘山口号
作者：弘历
朝代：清
体裁：七言绝句

常时望见田盘翠，马上驰情得句频。一自山阳开别墅，较前情更十分亲。
望盘山未至·其一
作者：弘历
朝代：清
体裁：七言绝句

东陵祗谒自东还，西望西陵缥缈间。按日邮程犹觉久，盘山那敢暂游山。
望盘山未至·其三
作者：弘历
朝代：清
体裁：七言绝句

诡石危松总出奇，真佳曾未住多时。别来又早二年度，自问经营竟若为。
望盘山未至·其二
作者：弘历
朝代：清
体裁：七言绝句

雨后诸峰致益佳，红鲜绿润绣屏排。飞来逸兴轻舆上，何异搜吟阿那斋。
望盘山雪色
作者：弘历
朝代：清
体裁：七言律诗

树和雪色望难分，未到盘山意已欣。绝壁白融疑过雨，精蓝红露半坡云。始知造物无形画，谁解当前大块文。笑我吟诗成爝火，檀烟心字且閒焚。
望石经山
作者：弘历
朝代：清
体裁：古风

三车妙谛佛口宣，满字万劫留人间。是谁扃鐍彼苍峦，云待沧桑以后传。只今可望弗可攀，后之来者想亦然。又谁得视梵帙全，我闻了义不涉诠。讵系糟粕寻罤筌，更思此或佛说禅，用示即言即非言。
望石经山
作者：弘历
朝代：清
体裁：七言绝句

静琬发心刻大乘，虞其变灭弆岩陵。未知佛法无成坏，岂在绸缪藉尔能。
望祭长白山作
作者：弘历
朝代：清
体裁：七言律诗

诘旦升柴温德亨，高山望祭展精诚。椒馨次第申三献，乐具铿锵叶六英。五岳真形空紫府，万年天作佑皇清。风来西北东南去，吹送膻芗达玉京。
望蒙山三叠旧韵
作者：弘历
朝代：清
体裁：七言律诗

将谓其雱昔岁同，不期孤望此行中。山姿虽是分明见，麦色偏怜尘土蒙。罨画懒看平野景，吹云厌作落崖风。亦知遇闰迟节令，及早心希利穑功。
望蒙山五叠韵
作者：弘历
朝代：清
体裁：七言律诗

孤望如期致不同，同惟祈岁寸心中。以休巡法夏时谚，育德境思羲象蒙。高处峰姿犹护雾，坳回柳眼细摇风。閟宫偶忆歌奄有，曾纪鲁侯几许功。
望蒙山四叠旧韵
作者：弘历
朝代：清
体裁：七言律诗

雪而继雨不同同，谓胜前番此度中。望泽未深真及节，以亨当可是为蒙。翠围野郭均含润，素积遥峦弗动风。此实应欣愁则底，合龙忽缱速成功。
望蒙山雪色再叠旧韵
作者：弘历
朝代：清
体裁：七言律诗

翠微积素讶偏同，三度春光一例中。此可无言平野过，试看有雾远峰蒙。赋情因遇思梁苑，诗意其雱缅卫风。较量前番饶厚幸，伊犁早庆兆农功。
望蒙山雪色再成
作者：弘历
朝代：清
体裁：七言律诗

崇峦积雪昔年同，圣祖巡踪景仰中。奄有海邦为鲁镇，果然山下出泉蒙。逢年民鲜饥寒色，敦俗户多淳朴风。百岁熙和九州宴，自惟何以继鸿功。
望蒙山雪色再成叠旧作韵
作者：弘历
朝代：清
体裁：七言律诗

积雪蒙山又昔同，行轩妙趣静凭中。苏家诗爱尖吟轼，王氏画看皴是蒙。路指东南迎暖日，首回西北峭寒风。遐心忆到伊犁塞，伫待王师早建功。
望蟾阁
作者：弘历
朝代：清
体裁：五言律诗

名曰望蟾阁，从无试眺眸。晓轮权当夕，夏日爽如秋。兴寄白榆宇，制规黄鹤楼。设云武昌是，崔句孰能俦。
望蟾阁
作者：弘历
朝代：清
体裁：七言绝句

岧峣杰构俯昆明，金粟银漪映座清。不负佳名是今度，尚看晓魄挂西楹。
望蟾阁
作者：弘历
朝代：清
体裁：古风

望蟾宿所名，而却未一试。晓蟾值寅卯，正为理政际。晚蟾当酉戌，游罢早归跸。设如期副名，耽玩非美事。责实纵孤其，无逸恒勉自。
望蟾阁
作者：弘历
朝代：清
体裁：古风

望蟾最宜夕，而我曾未到。偶来每值晨，汉边尚堪眺。我闻太阴光，实藉太阳照。金乌已腾辉，玉兔奚能耀。游目适斯閒，因心观厥徼。
望蟾阁作歌
作者：弘历
朝代：清
体裁：古风

迩来望捷并望雨，逸兴都无懒作诗。兹因请雨灵祠叩，祠侧高阁聊临之。望蟾或晓或于晚，而我晓晚无来时。阁建巳四十年矣，登才十二度留词。是则结搆乃虚掷，底须人议过自知。几上文集依例置，知过论实成虚辞。
望蟾阁叠昨岁韵
作者：弘历
朝代：清
体裁：古风

卌年十二所登阁，今竟连叠昨岁诗。春膏好值入夏旱，昨今何乃相同之。今春泽倍兆尤渥，满期麦秋逮稔时。诣祠祈雨心更切，惜孤所望虔陈词。弗拾级登祇赓韵，方寸惭愧惟自知。即如去岁归立雨，讵敢必恐成虚辞。
望蟾阁有会
作者：弘历
朝代：清
体裁：古风

高阁临昆湖，眺远不计顷。峰态及林姿，四时供日骋。而吾额望蟾，会意别有领。峰林具实质，蟾魄标虚景。筹其虚实间，斯应托怀永。
望西山
作者：弘历
朝代：清
体裁：七言律诗

迤逦西峰翠霭侵，纱幮閒凭散幽襟。无心最喜云生岫，得句多因座对岑。黛色烟光相罨画，卧游静赏当登临。晚来兰若僧方定，遥想疏钟度远林。
望西山·其一
作者：弘历
朝代：清
体裁：七言绝句

落叶游丝素宇空，疏眉八字点丹枫。秋山无恙秋光好，尽入高轩一览中。
望西山·其三
作者：弘历
朝代：清
体裁：七言绝句

怪底朝来切峭寒，遥峰天外玉龙蟠。昨朝菊雨苏新蕊，香满阶墀珠满盘。
望西山·其二
作者：弘历
朝代：清
体裁：七言绝句

翠微幽径入云斜，矮屋疏篱三两家。到晚千峰衔落日，红莲朵朵罨窗纱。
望西山·其四
作者：弘历
朝代：清
体裁：七言绝句

秋霖净洗绿鬟浓，兰若钟声度涧松。他日吟诗何处好，白云红树最高峰。
望西山山色
作者：弘历
朝代：清
体裁：古风

西山去此园，尚馀二十里。每从树杪看，近似在盈咫。常年春夏交，望雨愁不已。峰容翳尘霾，不敢向西视。今岁何厚幸，甘膏四野被。禾黍咸布种，草木皆鲜美。肆目眄西山，荟蔚绿如洗。蒙者涤而明，茁者菁不萎。乃知造化功，泽物无彼此。
望西山积雪
作者：弘历
朝代：清
体裁：七言绝句

天然图画开屏障，琼树瑶葩不识名。记得河阳生动笔，直教人在座中行。
望郊台作
作者：弘历
朝代：清
体裁：七言律诗

西征迎劳筑郊台，谓可从兹偃武哉。讵料朱波启边衅，重勤七萃发英材。山川悠远予心廑，租赋缓宽民气培。不得已期速集事，鸿仪再举凯旋来。
望郊台作
作者：弘历
朝代：清
体裁：七言律诗

逆命因教征骠蛮，投诚适可六师班。有馀惟蓄熊罴怒，无所之施弧矢弯。每韪楚君罢京观，却非汉帝闭雄关。不须郊劳循前典，振旅弗同奏凯还。
望郊台口号
作者：弘历
朝代：清
体裁：七言绝句

伊犁回部金川定，曾叩郊台劳凯军。林爽文俘到指日，小哉不值此书勋。
望都览古
作者：弘历
朝代：清
体裁：古风

望都有尧祠，完县有尧城。四千年以下，考古信难徵。且如一尧耳，数处有尧陵。吕览在谷林，刘王谓济阴。班固地理志，以为在成阳。罗泌作路史，曰葬冀州城。冀州地甚广，究以何为贞。即今钱载议，亲见平阳曾。舍是他似讹，山原迥神明。然斯事体大，讵可轻变更。古帝所藏处，即天锡佳京。亲礼少皞墟，原据曲阜平。后世惑祸福，堪舆说乃兴。无据宁袭故，慎重论从公。祠则各仍旧，不悖可并行。
望都道中即景杂咏·其一
作者：弘历
朝代：清
体裁：七言绝句

背看古邑断烟苍，十里邮亭不计长。为爱寒鸦啼个个，分明合作阅倪黄。
望都道中即景杂咏·其三
作者：弘历
朝代：清
体裁：七言绝句

古戍寒村农务稀，装棉薄具禦冬衣。艰难传语材官看，裘马休誇轻与肥。
望都道中即景杂咏·其二
作者：弘历
朝代：清
体裁：七言绝句

归根叶落路阴轻，霜气侵柯静籁生。可识元冥不相藉，传来峭景先行程。
望都道中即景杂咏·其四
作者：弘历
朝代：清
体裁：七言绝句

一带疏林碧水边，景光捡校迟垂鞭。遥看马耳生云气，更拟含毫咏玉田。
望锤峰作歌
作者：弘历
朝代：清
体裁：古风

晚热宁不欲寻凉，心中却幸农夫庆。肩舆西岭上绝顶，锤峰东望遥相当。天风吹寒飒衣袂，攀陟虽炎爽此际。乃知得逸恒于劳，玉柱亭亭况佳致。亭亭玉柱几千秋，风月与侣鹿豕俦。而今遍野田庐稠，亦复台榭供清游。古人曾经到此不，锤峰笑道非所求。
望长城作
作者：弘历
朝代：清
体裁：七言律诗

金墉迤逦倚山尖，想像当时守备严。但拟天骄袪冒顿，那知民怨萃蒙恬。千秋形胜因循览，万古兴亡取次觇。自是天心无定向，从来违顺卜黧黔。
望长城作
作者：弘历
朝代：清

金墉迤逦倚山尖，想象当时守备严。但拟天骄祛冒顿，那知民怨萃蒙恬。千秋形胜因循览，万古兴亡取次觇。自是天心无定向，从来违顺卜黧黔。
望雨
作者：弘历
朝代：清
体裁：古风

春杪迟甘霖，忧怀已不禁。忽沾盈尺泽，胜获双南金。乃者夏方半，秧苗方刺针。高原与下隰，均待天浆斟。屯云聚复散，震雷久收音。四野骄阳炽，愁思与日深。嗟予德诚薄，大君愧知临。惟此祈年志，夙夜怀钦钦。伫望有渰兴，慰我三农心。
望雨
作者：弘历
朝代：清
体裁：七言律诗

春霖屡报滋田绿，夏麦原看未秀黄。已是增悲并孙楚，重教烦虑盼商羊。忧勤何以酬群赤，报应全难问彼苍。风妒云徂符往例，悯农岂为悼亡忘。
望雨责己
作者：弘历
朝代：清
体裁：古风

喜晴未逾旬，望雨才过五。似此无厌欲，子难得之父。我恃恩欲得，昊贶幸每许。即今复如兹，云生时散宇。山田近虽沾，欠优待以伫。况兼盼捷音，巢穴逼贼所。自责心过急，宵旰艰宁处。静待戒智昏，霶霈希赐予。
望雪
作者：弘历
朝代：清
体裁：古风

昨孟冬廿二，京兆称得雪。实惟雨间霰，檐微积玉屑。入土一寸馀，不足芗其说。自是频接奏，胥报泽无缺。畿辅山西东，河南亦及节。偏全略弗同，大小亦殊列。率均廿二日，天恩普无别。山左被虽后，再沾优乃越。尔日每作云，三白望中结。明知时可待，先忧夙我切。
望雪
作者：弘历
朝代：清
体裁：七言律诗

望雪经冬复入春，朝看云气只鱼鳞。生憎巽二妒滕六，不啻求庚亦祷辛。悯我农家呼作麦，倩谁仙术化为银。如膏雨纵堪迟待，无奈徬徨结念频。
望霁清轩有作
作者：弘历
朝代：清
体裁：古风

书轩标山椒，霁清檐额字。兹骋春仲望，恰称题名义。润塍铺麦芽，连垄含曦霁。万亩绘清景，三农共喜意。然岂易得哉，东皇恩所赐。
朝天宫
作者：弘历
朝代：清
体裁：五言律诗

冶城谒琳宇，竹树郁苍苍。吊古怀王谢，遗风泯宋梁。缘山飞紫阁，守汞锁丹房。顾諟吾恒悃，宁同尚老庄。
朝天宫
作者：弘历
朝代：清
体裁：古风

宋时天庆宫，朝天明季易。总以居羽流，世改地无革。然思朝天义，盖谓飞云舄。流铃与掷火，郁罗谒有赫。天在人人心，对越匪朝夕。夫岂藉黄冠，绿章达心赤。
朝天宫
作者：弘历
朝代：清
体裁：七言律诗

宋时天庆此朝天，昜后名因洪武年。道侣何须问修炼，吾心原不慕神仙。幻哉法术干星斗，远矣元言留五千。朝贺习仪曰于此，思量殷鉴意夔然。
朝天宫再叠苏轼韵
作者：弘历
朝代：清
体裁：七言律诗

眉山当日忆茹薇，建业登楼兴早归。七字讵惟纾思作，千秋何独和吟稀。吾方夏谚怀游豫，那向陈编辨是非。纸牒金刀却邻诞，略伤往事立斜晖。
朝天宫用苏轼韵
作者：弘历
朝代：清
体裁：七言律诗

玉局风流似紫薇，游吴望蜀远思归。登楼未觉山川美，送雁因怀音信稀。高观当年知宋否，西园今日姓王非。冶城不少留题者，独和坡吟倚素晖。
朝岚
作者：弘历
朝代：清
体裁：古风

朝岚夕霭人常言，率拟霞标而已矣。不知斯亦气流行，如潮汐自沧海起。两山之间必夹川，万涧千溪汇于此。岚霭定从川下降，倒行逆施无其理。塞上厥候益分明，晓暮添衣乃所以。濛濛淰淰中亸鞭，自远望之谓云里。
朝晴
作者：弘历
朝代：清
体裁：七言绝句

四更山吐月开晴，阅稼乘骢朝爽迎。宁独安居玩佳景，所无逸是我恒情。
朝晴
作者：弘历
朝代：清
体裁：古风

夙兴不能眠，那得农圃问。命人阙地看，入土沾四寸。兹乃山冈上，平川更无论。禾黍苗已齐，回苏助长迅。馀泽及原鹿，新草饱芳潣。
朝晴
作者：弘历
朝代：清
体裁：古风

虽雨不为多，究愿晴为好。朝来碧天净，云散秋阳皓。披衣欲装棉，澄景对西颢。额手庆农民，庶可登万宝。
朝阳洞
作者：弘历
朝代：清
体裁：五言绝句

于冬不厌暖，爱此号朝阳。盾衰曾有喻，为政贵知方。
朝阳洞
作者：弘历
朝代：清
体裁：七言绝句

像设龙神石洞中，拜祈膏雨尽虔衷。望空恐似去年例，惭愧依然今岁同。
朝阳洞
作者：弘历
朝代：清
体裁：古风

回峦抱深凹，曦光每独受。所以朝阳名，名山率常有。是处辟云关，坦区得数亩。结搆寄幽偏，潇洒开窗牖。历险欣就夷，稍憩复进走。即景悟为学，无穷戒株守。
朝阳洞
作者：弘历
朝代：清
体裁：五言律诗

尚有最高处，宁当孤此来。千林入葱茜，一室坐徘佪。骋望既以远，托情无不该。夏凉冬则燠，牝洞具神裁。
朝阳洞
作者：弘历
朝代：清
体裁：古风

崿嶂倾崖间，仄蹊凡几转。数息亦既到，穹洞岩之半。宛而复中隆，随宜置山殿。取朴弗取华，好山围四面。憩坐吟我诗，亦以歇人倦。山鸟弄春声，可听不可见。
朝阳洞
作者：弘历
朝代：清
体裁：五言律诗

当年题句处，洒扫备延停。云栈犹翘白，岱峰未改青。不教镇留憩，缘是旧曾经。率以劳为逸，天门即叩扃。
朝阳洞
作者：弘历
朝代：清
体裁：古风

朝阳古洞香山奥，蹊径几盘方得到。深谷无景壁含风，芳杜烟萝相窈窱。传闻仙姥此烧丹，云浆玉液供丹灶。骑上茅龙何所之，虚无铛釜遗层峤。茹芝辟谷学登仙，如可求兮愿执鞭。仙缘苟无堕铁锁，退不可悔前不可。
朝阳洞
作者：弘历
朝代：清
体裁：古风

肩舆陟层椒，磴道几千转。众树芳尽歇，万松颜不变。山凹时驻步，向暖息人倦。数息亦造极，石洞冠古殿。殿中坐大士，洞里天龙宴。周旋向下视，满谷曦迎面。冬日乃如春，广厦吾心缱。浙中初阳台，胜迹宁独擅。
朝阳洞
作者：弘历
朝代：清
体裁：古风

静室㨿峰顶，其隩则斯洞。隩乃受曦处，朝阳名久中。洞中塑天龙，雨旸所司统。致拜祈甘泽，继润佑农种。劳躬非所虑，泽物申诚贡。不必更升高，升高恐劳众。
朝阳洞叠去岁韵
作者：弘历
朝代：清
体裁：七言绝句

昨去今来一瞥中，拜缘请雨愧由衷。五更作阵凌晨罢，诚恐仍如客岁同。
朝阳洞口号
作者：弘历
朝代：清
体裁：七言绝句

回峦深谷朝阳处，朴斲三间静且便。雨后山风浑觉冷，片时向暖也宜然。
朝阳洞有会
作者：弘历
朝代：清
体裁：古风

牝洞向东南，因得朝阳号。两年忽以别，一朝适尔到。玩景则且置，思义亦会要。君阳而臣阴，朝者纷焉造。设非付大公，物来奚朗照。朗照非察察，无欲观其妙。
朝隮
作者：弘历
朝代：清
体裁：古风

昨夜轰雷鸣，东南殷势鼓。京城沾二寸，此不及寸许。朝隮今见西，满拟崇朝雨。云容薄将散，眄望徒延伫。夏至兹已近，此况亦恒睹。宁当付惯经，惟益增愁绪。过去易若忘，目前艰实苦。西北吐英英，肤寸合过午。今晚或霈恩，滂�苏禾黍。
朝鲜牛
作者：弘历
朝代：清
体裁：古风

牛有性懒者，服重行数里。便卧莎草畔，鞭挞亦弗起。有适朝鲜人，娓娓言所以。云惟朝鲜牛，习劳每异是。负载不辞疲，领穿亦前耳。但遭疾疫行，空群多病死。不如性懒牛，遇疫活者有。福善而祸淫，竟难谌此理。
朝鲜陪臣接觐因得句
作者：弘历
朝代：清
体裁：七言律诗

四度谒陵慕志申，朝鲜依例遣陪臣。前番有奖屏翰悃，此次无妨礼乐彬。守道邦乎信知义，嘉诚予也合施仁。迩年灯节频呈律，觐谒应来能句人。
朝鲜陪臣来接
作者：弘历
朝代：清
体裁：七言律诗

辽左陪京巩涧瀍，维藩作翰逮朝鲜。来宾讵是予诚格，奉朔遐思祖化宣。讶许迎銮瞻虎卫，还教入宴接鹓联。德绥武靖文皇业，万亿斯年护海堧。
朝鲜陪臣来请安因而有作
作者：弘历
朝代：清
体裁：七言律诗

有旨斯番非宴镐，朝鲜不必使臣来。起居敬问实勤矣，屏翰诚摅得许哉。礼减于兹益为感，赉颁视昔弗因裁。为明忠即忠乎我，奕叶承恩国永培。
木假山六韵
作者：弘历
朝代：清
体裁：五言排律

既剥辞芳埭，成章肖碧岑。条枚原好在，拱把漫重寻。抱石标奇嶂，生厓忆故林。堪因悟名实，谁与辨陶阴。不遇盘根质，安知君子心。中山蜚藻翰，理趣照来今。
木兰启跸纪事
作者：弘历
朝代：清
体裁：七言律诗

秋蒐意寓圣人深，无逸诘戎联众心。一已自应励朝夕，高龄却合豫园林。鹿鸣鹤舞供清玩，水驿山邮报吉音。逾廿往还兹启跸，万斯年例始斯今。
木兰回围驻跸避暑山庄
作者：弘历
朝代：清
体裁：七言律诗

翠䍐逶迤大狝旋，仙庄驻赐远人筵。三秋山景欣逢闰，踰月林光稍异前。菊有黄华迎籁馥，枫多丹叶缀霜鲜。问予馀兴曾何是，千里云峰阿那边。
木兰回围驻跸避暑山庄·其一
作者：弘历
朝代：清
体裁：七言律诗

山容紫翠剧增怜，迎面西风大狝旋。别馆重来才隔月，六骢此去动经年。荷如忆夏从新艳，树不言凉以意传。回首朔云稠叠处，射鸿应在那层边。
木兰回围驻跸避暑山庄·其二
作者：弘历
朝代：清
体裁：七言律诗

秋深潦水尽寒塘，凫雁乘波下几行。翠管谁教翻楚曲，疏眉雅解易唐妆。枫排列嶂欺霜绿，菊先重阳冒雨黄。即景试吟亲切句，每因代谢悟真常。
木兰回跸恭问皇太后安喜而成什
作者：弘历
朝代：清
体裁：七言律诗

惠遐诘武要惟均，蒇事山庄返跸巡。四海臣民咸共仰，高年福祉庆恒申。捷旗到早知而喜，徽阁瞻增精与神。将奉安舆入京国，弗寒犹先小阳春。
木兰回跸至山庄作
作者：弘历
朝代：清
体裁：七言律诗

羽骑骎骎出哨归，山庄秋杪霭清晖。寒鱼怯与回波漾，野鸟纷随落叶飞。筹政奚曾閒宵旰，柔遐惟是验从违。几閒更复饶何事，理咏频因悟化机。
木兰回跸至避暑山庄
作者：弘历
朝代：清
体裁：七言律诗

仲秋启跸返深秋，紫翠林光顿改眸。隔嶂鹿鸣全似唤，上窗驹影信如流。引成渠水声添冷，吐得岩岚幻益浮。到此精微契神处，可能五日不为留。
木兰回跸至避暑山庄作
作者：弘历
朝代：清
体裁：七言律诗

仲秋启跸返深秋，弥月无何驹影遒。回望木兰云共远，到来仙苑景还稠。枫丹每向松边见，泉响偏于风处流。如此佳山可漫置，合教数日翠华留。
木兰回跸至避暑山庄作
作者：弘历
朝代：清
体裁：七言律诗

回看射鹿木兰边，千里云收净碧天。莅止山庄秋又季，搜吟书屋景当前。峰容林态自终古，安问欢承异昔年。不可无言纪时日，有言祇益意凄然。
木兰回跸至避暑山庄作
作者：弘历
朝代：清
体裁：七言律诗

往还原自向年同，叠树高低绿变红。税驾徒然驻塞苑，问安那复谒慈宫。即今对景淡无味，忆昔承欢恨不穷。清夜芸齐频有梦，梦醒其奈总成空。
木兰回跸至避暑山庄作
作者：弘历
朝代：清
体裁：七言律诗

往还廿日觉无何，飒景山庄换几多。已是丹枫赢翠柳，却看黄菊伴红荷。雀如话别檐头噪，雁解传霜岭外过。诗本黄绫页将满，合观默赏阁吟哦。
木兰回跸至避暑山庄作
作者：弘历
朝代：清
体裁：七言律诗

鹿期促驾驻两日，塞上行围倏又回。美土如斯可漫去，远人尔许况携来。从容宴乐应教预，假藉清凉得久陪。绳武惠遐绵奕叶，山庄嘉兆自天开。
木兰回跸至避暑山庄恭请皇太后安喜而成什
作者：弘历
朝代：清
体裁：七言律诗

复不过时路不赊，归来食履悉康嘉。万年祝愿冀如愿，四海为家兹更家。秋暖叶林红间绿，雨轻宇塞雾成霞。黄州诗称重阳节，耐可庭前润菊花。
木兰回跸至避暑山庄恭问皇太后安
作者：弘历
朝代：清
体裁：七言律诗

岂不邮章悉起居，北蒐将及月旋初。屏翰仰望难孤彼，甘旨亲尝更廑予。游豫仙庄身益健，趋承松牖志方舒。万年循例今年始，信是天伦乐莫如。
木兰回跸至避暑山庄恭问皇太后安
作者：弘历
朝代：清
体裁：七言律诗

邮章虽悉起居便，迩岁围期每䟎前。定省顾违廿馀日，豫游愿奉万斯年。亭台总是长生境，鹤鹿皆成不老仙。退憩岩斋诚庆慰，罨窗红绿缋峰妍。
木兰回跸至避暑山庄恭问皇太后安喜而成什
作者：弘历
朝代：清
体裁：七言律诗

乘时修狝返山庄，历揽秋收喜报穰。境是真仙恣游豫，欢承王母倍康强。霜轻紫槲争松翠，气暖红荷共菊黄。日上明窗供点笔，那忘即景惜流光。
木兰回跸至避暑山庄恭问皇太后安喜而成什
作者：弘历
朝代：清
体裁：七言律诗

仲秋启跸季秋还，来往刚消廿日间。却比向年增慕志，乃欣先节谒慈颜。精神逾健天恒锡，山水供怡日永閒。颐养固知此地好，微歉者略远京关。
木兰回跸至避暑山庄恭问皇太后安喜而成什
作者：弘历
朝代：清
体裁：七言律诗

向北围程又一周，归来安适敬咨诹。日增食履天同健，景献园林时豫游。六十慕希五十慕，八千秋祝万千秋。年年如是申忱忭，不觉其间隙影流。
木兰回跸至避暑山庄请皇太后安恭悉起居和适欣成长句书怀
作者：弘历
朝代：清
体裁：七言律诗

快霁兼欣息夜风，蒐回问寝祖时同。松留旧绿如新绿，枫染深红及浅红。翘企慰哉心切切，康强悉矣喜融融。敬遵慈训兹成例，于万斯年愿岂穷。
木兰回跸驻圆明园之作
作者：弘历
朝代：清
体裁：七言律诗

塞蒐旋跸涖皇州，仙苑澄辰霁景浮。恰似看山移画帧，忽因乐水漾棠舟。枫留红叶宜题句，菊艳黄花欲挽秋。两月景光不多子，一窗明影故如流。
木兰回跸驻张三营行宫之作
作者：弘历
朝代：清
体裁：七言律诗

骎骎羽骑木兰回，别馆依然此去来。窸窣声中枫叶下，馣馦香处菊花开。圃场且喜千村稔，橐籥明参一气培。辅相对时繄我责，无厌从兽岂宜哉。
木兰回跸驻避暑山庄三首·其一
作者：弘历
朝代：清
体裁：五言律诗

背指木兰山，迢遥清跸还。祈农诚有庆，勤政本无閒。叠树留红锦，孤峰削翠鬟。云容浮动处，得句率其间。
木兰回跸驻避暑山庄三首·其三
作者：弘历
朝代：清
体裁：五言律诗

云色避空宇，秋声冷涧泉。飞鸿下沙渚，鸣鹿隔林烟。何必借花柳，端宜亲简编。慈闱常侍奉，松鹤祝延年。